Истиқлол – миллат қаноти - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nИстиқлол – миллат қаноти\nЧоп этилган 20 Октябр 2016\tКӯришлар: 932\n1991 йилнинг 9 сентябри. Бу кун тожик халқи тарихи саҳифасига зарҳал ҳарфлар билан ёзиб қўйилса арзигуликдир. Зеро, ана шу кун Тожикистон мустақил давлат, деб эълон қилинди. Ўша куннинг ҳаяжони, севинчини ифодалаш қийин, албатта. Озодлигимиз қўлга киритилган бу кунда қуёш ҳам ўзгача нур таратди: бахт нурини, иқбол нурини сочди. Озодлик машъали қолган барча фазилатли воқеаларнинг дебочаси бўлди, тожик халқи ҳаётига жўшқинлик ва тиниқлик бағишлади, кўнглига фараҳбахш туйғуларни олиб кирди.\nШунинг учун ҳам, бу кунни биз байрамларнинг меҳвари, деймиз. Чунки ана шу кундан эътиборан озодлик, ҳуррият нечоғлик қадрли эканлигини билиб олдик. Кишининг ҳамма нарсаси бўлса-ю, лекин ўзигина эмас, руҳи ҳам кишанда бўлса, бундай одам ўз уйида ҳам тўрга чиқиб ўтиролмаслигига ишонч ҳосил қилдик. Истиқлол янги парвоз ва нурли чўққиларни эгаллаш учун зўр қанот бўлди.\nЯнгиланган туйғулар… Мана, йигирма беш йилдирки, юртимизда ўша янгиланган муқаддас туйғу - озодлик шабадаси кезиб юрибди. Энг муҳими, халқимизнинг, миллатимизнинг руҳи баланд, чорак асрдан бери мустақил ҳаёт гаштини суриб келяпмиз. Истиқлол, унинг ҳаётбахш ғоялари руҳи билан яшаяпмиз. Истиқлол туйғуси миллат кўкрагини тоғдай кўтарадиган, ўз ери ва озод осмони билан фахрланишдек баланд кайфиятга ошно этадиган муборак туйғу оғушида яшаяпмиз. Истиқлол боис замон, яшашнинг маъноси ўзгарди. Бугун Тожикистонни жаҳон танийди, эътироф этади. Бугун жаҳон пештоқида Тожикистон байроғи ҳилпираб турибди. Бошқача айтганда, йигирма беш йил мобайнида янги Тожикистон давлати, жамияти асослари, етук, соғлом ва баркамол авлод шаклланди. Шаклланишнинг муҳим омилларидан бири шуки, бизнинг миллий ғояларимиз тизими ҳам дунёга келди. Ўзлигимизни танидик, қадриятларимиз тикланди. Жумладан, биз учун Тожикистон азиз ва ягона Ватан эканлигини англаш, бу Ватаннинг озод, обод ва буюк келажаги учун курашиш, меҳнат, фидойилик энг табаррук туйғу эканлигини ҳис этиш каби миллий ғурур, мафкура ва ғоялар шаклланди. Ўз-ўзидан савол пайдо бўлади: «Тожикистон мустақиллиги! Бу нима ўзи?»\n-Бу – Ватан мустақиллиги дегани.\n-Ватан ўзи нима?\n-Ватан – бу сен кўз очиб илк бор кўрганинг – онаизоринг.\n- Ватан – сен йўргакланган бешик.\n-Ватан – болалигингдаёқ кўзинг қорачиғида ўрнашиб, сенга азиз ва қадрдон бўлиб қолган кишилар.\n-Ватан – бу болалик тасаввуринг чизган, суратга туширган, юрагингда бир умрга нақшланиб қолган уй-жойинг, қишлоғинг, беғубор осмон, ер, тупроқ, гул-гиёҳ.\nВатан мустақиллиги! У ҳамма давру замонларда одамзотнинг асрий орзуси бўлиб келган. У бизнинг давримизга келиб ҳақиқатга айланди, олам-олам мазмун кашф этди. Ватан мустақиллигининг йигирма беш йиллигини кўтаринки руҳда нишонладик. Ана шу улуғ байрамда Ватан тўғрисида, ҳар қарич ери, ҳар томчи суви, ҳар бир гиёҳи биз учун азиз бўлган Ватан тўғрисида сўзлаш мароқли ва ёқимлидир.\nВатан туйғуси. Она сути янглиғ пок ва беғубор, муқаддас ва азиз, жон қадар ширин, лазиз, иймон қадар мусаффо бу туйғу гўдакликдан вужудимизни забт этган. Одамзот азал-азалдан бу туйғуни қалбининг тўрида покиза сақлаб, уни чексиз муҳаббат билан севиб, ардоқлаб келади. Аждодларимиз Ватан, унинг бир ҳовуч тупроғини дея жон олиб, жон берганлар. Мана шу муқаддас туйғу қайғуларни енгиб ўтишга ундайди, кўнглида умид шуълаларини учқунлантиради, буюк кашфиётлар сари етаклайди.\nВатан туйғуси. Уни ҳис этмаслик, кўнгилда туймаслик мумкин эмас. «Ватан тупроғи Сулаймон тахтидан яхшироқдир», «Ўзга юртнинг султони бўлгандан кўра, ўз юртингнинг гадоси бўл», деган халқ ҳикматларида олам-олам мазмун бор.\nВатан - бу виждон, ор-номус, шон-шараф демак. Пайғамбаримиз (с.а.в.) ҳадисларида таъкидланганидек, «Ватанни севмоқ имондандур». Ватанни севиш эса, бу шунчаки баландпарвоз сўзлар йиғиндиси эмас. Бу Ватан равнақи йўлида меҳнат қилиш, унинг гўзаллиги, тинчлиги, осудалиги учун курашиш, унга боқийлик бахш этиш демакдир.\nХудди шу маънода «Ватан остонадан бошланади», деган ибора ўринлидир. Ҳар бир киши ўз қишлоғи, ўз ўлкаси, ўз ноҳияси ва ниҳоят, ўз республикаси ҳақида ўйлаган тақдирда, Ватан тушунчаси катта маъно касб этган бўлади. Кўнгилда ифтихор туйғулари барг ёзади. Ғурурингга ғурур қўшади. Баланд ва мағрур оҳангда «Бу - менинг Ватаним, бу - менинг халқим», дейсан юрагинг севинчга тўлиб. Ватан ёди билан яшаш энг улуғ бахт эканлигини ҳис этасан.\nБизнинг Ватанимиз - битта, у ҳам бўлса, Тожикистондир. Ватанга меҳр-муҳаббат туйғуси бизда ўз-ўзидан пайдо бўлгани йўқ. Бу туйғу ота-боболаримиздан бизга мерос бўлиб ўтган. Тожик халқи афсоналарида, ўлмас достонларида шу руҳ бор. Паҳлавон Рустам ва Суҳроб, Гўрўғли ва Алпомиш, Тўмарис ва Широқ, Муқанна ва Темур Малик образлари Ватанга муҳаббат билан қарашнинг ибратбахш тимсолидир.\nВатан туйғуси. У ахлоқ меъёридир. Кишининг маънавий гўзаллиги унинг Ватанга муносабатида ўз ифодасини топади. Бир сўз билан айтганда, Ватан туйғуси бу одамийлик мезонидир. Яхши киши ҳеч қачон Ватанига хиёнат қилмайди. Ва аксинча, Ватанига сотқинлик қилган киши халқ ғазабига учрайди, ёр-дўстлар назаридан қолади.\nМана, бугун яна толе кулиб, Ватанимиз истиқлолининг йигирма бешинчи йилида яшаяпмиз. Шу йилларда мамлакатимиз қиёфаси қанчалик ўзгарганлигига назар солсак, истиқлолнинг қадр-қиммати ёрқинроқ намоён бўлади. Айниқса, маънавият соҳаси, миллий қадриятларимизни тиклаш борасида қилинган ишлар жаҳоншумул аҳамият касб этмоқда. Асрлар давомида турли сиёсий, ижтимоий, мафкуравий ниятлар билан беркитилган маънавий хазиналаримиз қайтадан очилди. Не-не буюк боболаримизнинг номлари тикланди. Аллома Имоми Аъзамни улуғлашга қаратилган чора-тадбирлар, Жалолиддин Балхий, маликушшуаро Абуабдулло Рўдакий, мавлоно Абдураҳмон Жомий юбилейлари катта тўй-тантанага айланиб кетиши бунга ёрқин мисолдир. Халқимиз асрлар давомида ардоқлаб келаётган урф-одатлар, анъаналар, маънавий бойлигимиз – динимизнинг инсонпарварликка чорлайдиган аҳкомлари ўз қадрини топганлиги кишига қувонч бахш этади. Тўй-маъракаларни ўтказишдаги меъёр, фарзанд таълим ва тарбиясида ота-оналар масъулияти тўғрисидаги қонунлар қабул қилиниши халқнинг дилидаги фикрлар ифодасидир.\nИстиқлолнинг яна бир хосиятли томони шундаки, янги замон одами пайдо бўлди. Онгимиз, тафаккуримиз, қарашларимиз ўзгарди.\nМустақилликни теран ҳис этадиган, Ватан қайғуси билан куйиб-ёнадиган, унга чексиз меҳр ва ихлос қўйган йигит-қизлар пайдо бўлди йигирма беш йилда. Бу йиллар халқ онгида миллий ғурурни тиклаш ва Ватанни таниш йиллари бўлди. Бу нима дегани? Бу, аввало, халқ, миллат ўзини ҳар томонлама озод, ҳур, мустақил эканлигини теран англаб олишидир. Маънавиятдаги миллий тикланишни истиқлол мевалари – давлат рамзлари, ватан тилига давлат тили мақомининг берилганлиги, эътиқод эркинлиги, миллий қадриятлар тикланиб бораётганлиги, маънавий-маърифий жиҳатдан янги авлод шаклланаётганлиги ва бошқа белгиларда аниқ-тиниқ кўриш мумкин.\nИстиқлол туфайли Ватан катта йўлга чиқди. Бу йўл – юксалиш йўли. Бу йўллар бодом гулларидек оқ, жийда гулидай ёқимли, охири порлоқ йўлдир. Чунки бу йўл бошида Исмоил Сомоний ёққан чироқ нур сочиб турибди. Эндиликда бу чироқ шуъласи янада равшанроқ порламоқда, минг йиллардан сўнг ёқилган бу чироқ ишончли қўлда. Давлатимиз сарвари муҳтарам Эмомали Раҳмон бу чироқни яна ҳам чароғон этди. Дилларни, элларни боғловчи бу йўл эндиликда ўзгача бир маъно, ўзгача бир манзара кашф этди. Истиқлол йўли. Муҳтарам Эмомали Раҳмон йўли деб аталмоқда эндиликда.\nИстиқлол туфайли Шарқ дарвозаси очилди. Кўлоб-Қалъаи Хумб-Қорақурум автомобил магистрали, Душанбе-Турсунзода, Айний-Панжакент оралиғидаги йўл, Тоғли Бадахшон мухтор вилоятига йил бўйи қатнаш уфқлари очилгани, Анзоб, Шаршар, Шаҳристон ва Чормағзак туннеллари, Роғун, Сангтўда-1, Сангтўда-2 ГЭСлари, Рўдакий боғи, Боғи Ирам, Миллат қасри, Наврўзгоҳ, Миллий кутубхона, яқиндагина ишга тушган Душанбе-Қўрғонтепа-Кўлоб темир йўли, яна ўнлаб-юзлаб қурилишлар – булар ҳаммаси истиқлол йўлининг тўғрилигидан далолатдир. Бу ўзгаришларни санаб, адоғига етиш қийин. Булар жаҳоншумул аҳамиятга эга бўлган улуғвор ишлардир. Бу воқеалар, ўзгаришлар мамлакат Президенти Эмомали Раҳмон обрў-эътибори халқаро миқёсда ошиб бораётганлигини тасдиқлаб турибди. Истиқлолимиз буюк бир китоб бўлса, унинг муаллифи, шубҳасиз, муҳтарам Эмомали Раҳмондир.\nВатанга муҳаббат ҳақида гап борар экан, мустақил Тожикистоннинг равнақи, гуллаб-яшнаши, тожик миллатининг шон-шуҳратини янада юксалтириш учун азиз жонини дариғ тутмай, кеча-кундуз эл ташвиши билан яшаётган давлатимиз сарвари, Миллат пешвоси муҳтарам Эмомали Раҳмон хизматини алоҳида меҳр билан таъкидлаш мароқлидир.\nВатан туйғуси. Инсоният яралгандан бери соф ўзбекона ибора билан айтганда: - «Ўз уйим, ўлан тўшагим...», деган ширин бир туйғу билан яшайди. Олис юртларда, бегона ўлкаларда яшаб, ўз ватандошларини, қариндош-уруғларини соғиниб ёзилган эҳтиросли мактубларда бу туйғу жозибасини, нафосатини ҳис этиш мумкин. Ёшлар қалбида Ватанга соғинч ҳислари билан тўлган туйғуларини сингдириш эса, биринчи галда биз ёзувчиларнинг, қолаверса, ота-она, мактаб, ўқитувчи – ҳамма-ҳамманинг жонажон ишидир. Ёшларда ўз ватанини севиш, истиқлолнинг қадрига етиш туйғусини тарбияламоғимиз керак. Оилада, дарсларда, суҳбатларда, кечаларда бу ҳақда сўз юритишимиз лозим. Ҳозирги куннинг ва келажакнинг талаби шундай.\nТакрор бўлса ҳам яна айтаман. Зафарли йўлнинг йигирма бешинчи бекатида турган жонажон ўлкамизнинг хайрли қадамларига асло кўз тегмасин, босган йўли ёруғ ва мунаввар бўлсин. Мустақил Тожикистонимиз ой сайин эмас, ҳатто, куну соат сайин ҳар жиҳатдан юксалиб бораётир. Ижтимоий-сиёсий, иқтисодий ва маънавий соҳада кўз-кўз қилсак арзигулик воқеалар юз бераётир. Буни бутун жаҳон – дўст ҳам, душман ҳам тан олаяпти. Ана шу нарса бизни қувонтиради. Ана шу нарса кўнглимизга мунаввар туйғуларни олиб кирмоқда, ўй-хаёлларимизни шукроналик, фахр-ифтихор туйғуларига буркамоқда.\nТожикистон Президенти муҳтарам Эмомали Раҳмон мустақил Ватанимизни йигирма беш ёшли гўзал ва кучга тўлган навқирон йигитга ўхшатдилар. Шоирона бу қиёс замирида улкан маъно бор. Истиқлолнинг йигирма бешинчи фаслини қаршилаган Тожикистон кучга тўлган йигит каби гуркираган даврни бошдан кечиряпти. Ўсиш-улғайиш, юксалиш, оламга татигулик ўзгаришлар билан тўлиб-тошган йигирма беш йил! Улуғ сана – йигирма бешга кирган Тожикистонни шарафлаб ёзилган ушбу ғазал Ватанга ихлос-муҳаббат ҳиссиёти билан йўғрилган туйғуларнинг назмий ифодасидир.\nМустақиллик бирла бўлди кору пайкор мустақил,\nГулшани юрт ичра ўсди ғунча бехор мустақил.\nМустақил юртлар илаким бўлди ҳамдўст, ҳамнафас,\nТожикистон ҳам саросар бўлди гулзор мустақил.\nБаски, Эмомали Раҳмон айлади жаҳду талош,\nЁру ағёр бўлди дўсту, бўлди ҳамкор мустақил.\nҚайтди мозий жаннатидан , жаннатий ул зотлар,\nБўлди Исмоили Сомон руҳи бедор мустақил.\nИқтисод ўсди паёпай ҳамда фарҳанг яшнади,\nИшбилармон бирла тожир ҳамда бозор мустақил.\nБўлди миллий пайса-асъор, яъниким пул бирлиги,\nБир дирамдан то ба сомон барча асъор мустақил.\nЭй рафиқ ёзди Сулаймон, мустақил ашъорини,\nМустақил шарҳ айла они чунки ашъор мустақил.\nХуш ўтар ҳар лаҳза-ю ҳар они истиқлол билан,\nМулки обод, хона обод, хони истиқлол билан.\nГарчи ерлик аҳли меҳнат шон-шараф ерлик эмас,\nЕтти кўкка ул шараф, ул шони истиқлол билан.\nДонаи меҳру муҳаббат ҳар юракда, не ажаб,\nДони буғдой улғайибди дони истиқлол билан.\nРаҳбари донога боққил, райъият измидадир,\nНоми пайванд юрти бирлан, жони истиқлол билан.\nЕтишиб келди хуш авлод, янги авлод, ал-салом,\nШу ватанда томди киндик қони истиқлол билан.\nЛаъли жавҳар конидир, деб мақталур Помир валек,\nЛаъл кони тинчлик ўлди, кони истиқлол билан.\nИкки ёнда икки тоғдир – Помири, Тёншони бор,\nКўкка бўй чўзган ватан шул ёни истиқлол билан.\nДоҳий Исмоил буюкдир, шоири сон мингтадир,\nНе ажабким, ортадир шул сони истиқлол билан.\nБўлди меҳнат аҳлига меҳнат қилиш имкони мўл,\nМўлу кўллик келди шу имкони истиқлол билан.\nОллоҳ, оллоҳ, алҳазар, жар ёқасида хор эдик,\nҚўллади Эмомали Раҳмони истиқлол билан.\nШукрилиллаҳ, олди шодлик нола-афғон ўрнини,\nМангуликка тинмиш ул афғони истиқлол билан.\nБисмил эрди решаи тар камну пайкон жавридин,\nБисмил ўлди не ажаб, пайкони истиқлол билан.\nРанж бирла ганж топди, комида бўлди ширин,\nБил, Сулаймон Эрматийнинг нони истиқлол билан.\nТожикистон Ёзувчилар иттифоқи аъзоси, А. Лоҳутий мукофоти лауреати.\nБугун: 01-10-2020 03:54:53


Виталий Денисов - тўй генерали!\n19:33 / 14.07.2016\nЎзбекистон терма жамоаси ҳамда Москванинг «Локомотив» клуби ҳимоячиси Виталий Денисов клуб мухлисларининг тўйида қатнашиб, уларга қувонч улашди. «Локо» сайтида «Тўй генерали» номли шундай хабар чиқди.\nДенисов Инга Никифорова ҳамда Иван Кафановнинг тўй маросимида қатнашган. Клубнинг машҳур блогери Илья Варламов бу ишда ташкилотчи бўлган. У аввалига Денисов номидан клуб кийиниш хонасида табрикнома ёзиб олди. Кейин Денисов гул сотиб олиб, келин-куёвларни табриклаш учун тўйхонага борди.


1954 йил 12 мартда Самарқанд вилоятида туғилган, маълумоти олий, ҳуқуқшунос, 1980 йил Тошкент давлат университетини (сиртқи) тамомлаган. Биринчи малака даражали судья. 2015 йилда “Ўзбекистонда хизмат кўрсатган юрист” фахрий унвони билан тақдирланган. Оилали, саккиз нафар фарзанди бор.\nМеҳнат фаолиятини 1971 йилда Навоий вилояти Хатирчи тумани “Мойбулоқ” давлат хўжалиги қурилиш бригадасининг ишчиси лавозимидан бошлаган. 1974-1977 йилларда Навоий вилояти Хатирчи тумани “Мойбулоқ” давлат хўжалигининг ишчиси ва кутубхоначиси, 1977-1985 йилларда Самарқанд вилояти Каттақўрғон тумани судининг суд мажлиси котиби, суд ижрочиси, 1985-1990 йилларда Самарқанд вилояти Каттақўрғон тумани судининг судьяси, раиси, 1995-2000 йилларда Самарқанд вилояти Қўшработ тумани судининг раиси, 2000-2011 йилларда Самарқанд вилояти судининг судьяси (2001 йил 22 февралдан эътиборан жиноят ишлари бўйича Самарқанд вилояти судининг судьяси), 2012-2013 йилларда жиноят ишлари бўйича Қашқадарё вилояти суди раисининг ўринбосари, 2013-2017 йилларда Ўзбекистон Республикаси Олий судининг судьяси лавозимларида фаолият юритган.


15:22 24.12.2020 (Янгиланган 15:23 24.12.2020)\nЭнг замонавий қурол-яроғ, қитъалараро логистика ва космик раззведка маълумотларига эга бўлган Россия Ҳарбий-денгиз флотининг (ҲДФ) кемалари, денгиз авиацияси ҳамда қирғоқ қўшинлари мамлакатнинг сув чегараларини ишончли қўриқламоқда.\nРакеталар билан жиҳозланган сув ости атом крейсерлари Жаҳон океанларининг белгиланган ҳудудларида режага мувофиқ жанговар хизматни олиб бормоқда.\nРоссия ҲДФ 2020 йилда 40га яқин сув усти ва сув ости ҳарбий кемалари, таъминлов кемаларига эга бўлишди. Улар орасида "Булава" номли қитъалараро баллистик ракеталар билан жиҳозланган "Борей-А" лойиҳасига мансуб бош атом сув ости крейсери "Князь Владимир" ҳам бор.\nҲимоя қалқон қудрати: Россия янги ракетага қарши тизими синовдан ўтказди\nАмериканининг Military Watch таҳлилий нашри ёзишига кўра, "Янги сув ости кемалари 4та қўшимча ракета блокларига эга. Шундай қилиб улардаги жами қитъалараро баллистик ракеталар сони 16тага етган. Ҳар бир ракета 6-10 дона ядровий жанговар бошга эга ".\nРоссия кўплаб кичик кемалардан иборат бўлган “москит флоти” эмас гипертовушли қурол билан жиҳозланган йирик сув ости ва сув усти кемаларидан иборат ядро-ракетали флот қурмоқда. 2020 йилда фойдалнишга 7 та йирик жанговар кема ҳамда 955А ва 885М лойиҳаларига мансуб 2та атом сув ости кемаси фойдаланишга топширилган. Ундан ташқари яна 16та кема қурилиши ва 19 та кема қайта таъмирланиши давом этмоқда. Улар орасида "Борей-А" лойиҳасига мансуб стратегик субмариналар, кўп мақсадли атом сув ости кемалари ҳамда 636.3. лойиҳага мансуб дизель-электрик кичик кемалар бор.\nАйни дамда қурилаётган ва модернизация қилинаётган узоқ масофага юришга мўлжалланган кемалар сони 41тани ташкил қилади. 2021 йилда Россия ҲДФ таркибига яна 4та сув ости кемаси қўшилиши кутилмоқда. Улар орасида "Борей-А" классидаги 2та стратегик ракета-ташувчи – "Князь Олег" ва "Генералиссимус Суворов"лар ҳам бор. Шунингдек 6та сув усти кемалари ва 20дан ортиқ турли катер ва таъминлов кемалари ҳамда ўнлаб янги учувчи аппаратлар бор.\nРоссия ҲДФ таркибила бир йил ичида янги мотоғўқчи дивизия ва қирғоқ ракета бригадаси ташкил қилинган. Улар қирғоқ ракета мажмуалари "Бал" ва "Бастион" билан жиҳозланган.\nҚора денгиз флоти инфратузилмаси ҳам илдам ривожланиб бормоқда. Хусусан у энг янги сув юзасини автоматик ёритиш ускуналари билан жиҳозланган. Шунингдек, Каспийскда янги база қуриб топширилди.\nСевастополе ва Калининградда “Яхрома” радио локацион станцияларини қуриш бошланган. Янги РЛСлар горизонт ортидаги ҳаво нишонларини ҳам “кўриш” қобилиятига эга бўлади.\n2018-2020 йилларга мўлжалланган умумий қиймати 551 миллиард рубл бўлган қуролланиш бўйича давлат дастури тўлиқ бажарилди.\nНатижада Россия ҲДФда замонавий қуролланиш миқдори 63%дан ошиб кетди, умумқўшин миқёсида эса замонавий қуролланиш даражаси 70,1%.\nАйтиш жоизки Россия Қуролланиш пойгасида иштирок этаётгани йўқ. Бу йил РФ ҳарбий харажатлар миқдори бўйича 8 ўриндан 9 ўринга ўтди. Олдинда одатдагидек АҚШ, Хитой, Саудия Арабистони, Ҳиндистон, Буюк Британия, Германия ва Япония.\nРоссия ҲДФи янги технологияларни ўзлаштириш борасида ҳам ютуқларга эришмоқда. Хусусан, кемага ўрнатилган гипертовуш тезлигида ҳаракатланувчи “Циркон” ракетасининг бир неча мувафақиятли синовлари ўтказилди.\n21 декабрь куни Мудофаа вазирлигида бўлиб ўтган мажлисда президент Владимир Путин яқин вақт ичида Россиянинг сув ости ва сув усти кемалари “Циркон” ракеталари билан жиҳозланишини маълум қилди.\nМудофаа вазири Сергей Шойгу йил якунларига бағишланган нутқида 2020 йил давомида Россия ҳарбий кемалари Дунё океанининг барча стратегик ҳудудларига 140 маротаба сафар, 28 давлатнинг 122 портларига ташриф буюрганини қайд этди.\nҚўшинлараро миқёсда бўлиб ўтган “Океан қалқони” ўқув-машғулотлари натижасида ундан иштирок этган барча қўшин турлари 3та океан ва 9та денгиз ҳудудида Россия миллий манфаатларини самарали ҳимоя қилишлари мумкинлигини намойиш қилишди. Жумладан ҲДФ Шимолий денгиз йўлини ҳам ҳимоя қилишга қодир эканини намойиш қилди. Бугунги кунда Росси ҲДФ сунъий онгли кемаларни ўзлаштириш арафасида турибди.\nРоссия янги ҳарбий кемалар қуриш ва мавжудларини янгилаш билан мажбуран шуғулланмоқда. Россия суверенитети, Россия ва иттифоқдошлар манфаатлари ишончли ва кафолатли ҳимоя талаб қилади.\nСергей Шойгу берган маълумотга кўра, 2020 йилда Россия чегаралари яқинида Америка самолётлари ва кемаларининг разведкачилик фаоллиги 15%га ошган… АҚШ ҳарбий бўлинмаларини Германия, Польша ва Болтиқбўйи мамлакатларига кўчиришни бошлади. Арктика ҳудудида ҳам АҚШ кемалари сони ортиб бормоқда.\nНАТОнинг Россия ғарбий, жанубий ва шарқий чегаралари яқинида бир вақтда ўтказаётган ўқув-машғулотлари ҳам тизимли тус олди. Август – сентябрнинг ўзида ушбу машқларда 55та жанговар самолётлар, жумладан стратегик бомбардимончилар ва 12та юқори аниқлик қуроли ташувчиси бўлган ҳарбий кемалар иштирок этишди.\n“Биз ушбу ҳаракатларни диққат билан кузатиб бормоқдамиз ва уларга нисбатан муносиб жавоб чоралари қабул қилмоқдамиз”, - деди Шойгу.\nАлбатта, 22 декабр куни Тинч океани устида Россия ва Хитойнинг 6та стратегик бомбардимончи самолётлари 10 соат давомида бирга патруллик қилгани ҳам бежиз бўлмаган. Бу океан ортидаги “ҳамкорлар”нинг чегаралар яқинидаги фаоллигига ўзига хос жавоб бўлди.


Профессор ва талаба – oliymahad.uz\nУниверситетда профессор-ўқитувчи талабаларга шундай савол берди:\n– Барча мавжудот Худо томонидан яратилганми?\nБир талаба дадил туриб жавоб берди:\n– Ҳа, Худо томонидан яратилган.\n– Худо ҳамма нарсани яратганми? – сўради профессор.\n– Ҳа, жаноб, – жавоб берди талаба.\n– Агар Худо ҳамма нарсани яратган бўлса, демак, Худо ёмонликни хам яратган экан-да. Агар Худо бор бўлса, ва “биз қандай бўлсак, қилмишларимиз ҳам шунга яраша бўлади”, тамойилига кўра, Худо ёмон экан-да?\nТалаба бу гапларни эшитиб жим қолди. Профессор фахрланиб, талабаларга, Худога ишониш бир афсона эканини яна бир бор исботладим, деб ўзича мақтанди.\nЯна бир талаба қўлини кўтариб, сўради:\n– Сизга савол берсам майлими, профессор?\n– Албатта, – жавоб берди профессор.\nТалаба туриб сўради:\n– Совуқлик мавжудми?\n– Нима деганинг бу? Албатта мавжуд. Сен ҳеч қачон совуқ емаганмисан?\nТалабалар унинг саволига кулишди.\n– Аслида, совуқлик мавжуд эмас. Физика қонунларига биноан, биз совуқлик деб атайдиган нарса, аслида иссиқликнинг йўқлигидир. Инсонни ёки предметни, улар энергияни ютадиларми ёки ажратадиларми, билиш учун ўрганиш мумкин. Мутлақ нол – иссиқликнинг умуман йўқлиги. Бундай температурада бутун модда инерт бўлиб қолади. Совуқлик мавжуд эмас. Биз бу сўзни, иссиқлик йўқ ҳолатини таърифлаш учун ўйлаб топганмиз.\nТалаба давом этди:\n– Профессор, қоронғилик мавжудми?\n– Албатта мавжуд.\n– Сиз яна ноҳақсиз, жавоб. Қоронғилик ҳам мавжуд эмас. Қоронғилик аслида ёруғликнинг йўқлигидир. Биз ёруғликни ўрганишимиз мумкин, аммо қоронғиликни ўргана олмаймиз. Биз оқ нурни турли рангларга ажратиб, ҳар бир ранг тўлқинининг турли узунликларини ўрганиш учун Ньютон призмасидан фойдаланишимиз мумкин. Бироқ сиз қоронғиликни ўлчай олмайсиз. Оддий ёруғлик нури қоронғиликни тешиб кириб, уни ёритиши мумкин. Бирон бир макон қанчалик қоронғи эканини сиз қандайбиласиз? Сиз ёруғликнинг қанча миқдори борлигини ўлчайсиз. Шундай эмасми? Қоронғилик – ёруғлик йўқлигида нима содир бўлишини таърифлаш учун инсон ишлатадиган тушунча.\nТалаба яна профессордан сўради:\n– Ёмонлик мавжудми?\nБу сафар профессор ишончсизлик билан жавоб берди:\n– Албатта, ҳали айтганимдек, биз уни ҳар куни кўрамиз. Инсонлар ўртасидаги шафқатсизлик, бутун дунё бўйлаб содир этилаётган кўплаб жиноятлар. Бу мисоллар ёмонликнинг намоён бўлишидир.\nБунга талаба қуйидагича жавоб қилди:\n– Ёмонлик мавжуд эмас, жаноб, ёки ҳар ҳолда, у ўзи учун мавжуд эмас. У ҳам қоронғиликка ва совуққа ўхшайди. Ёмонлик бу – Худонинг йўқлигини таърифлаш учун инсон ўйлаб топган сўз. Ёмонлик, ёруғлик ва иссиқлик каби мавжуд бўлган ишонч ёки муҳаббат эмас. Ёмонлик инсон юрагида Худога бўлган муҳаббатнинг йўқлиги натижасидир. Бу худди совуқликка ўхшайди, иссиқлик бўлмаганида келади, ёки қоронғиликка ўхшайди, ёруғлик бўлмаганида келади.\nПрофессор ўтирди. Бу серсавол талаба Алберт Эйнштейн эди.\n603100cookie-checkПрофессор ва талабаno\nОлдингиАллоҳнинг шундай бандалари борки…КейингиНақшбандия машойихлари(2) Салмон Ал-Форсий (розияллоҳу анҳу 3-қисм)


АҚШ конгресси ҳовлисида гиропланни қўндирган шахс 4 ойлик қамоқ жазосига ҳукм қилинди\n16:32 / 22.04.2016\nАмерикалик собиқ почтачи Дуглас Хьюс унча катта бўлмаган учувчи қурилмаси - гиропланни ўтган йилнинг баҳорида Капитолий тепалигида қўндиргани учун 120 кунлик қамоқ жазосига ҳукм қилинди. Судья Коллин Коллар-Котелли 21 апрель куни шундай ҳукм чиқарди. Бу ҳақида ТАСС агентилиги хабар берди.\nКонгресс биноси ҳовлисида учар қурилмасини қўндирган қонунбузарни 2015 йил 15 апрелда, қўниш амалга оширилиши биланоқ ҳибсга олишган. АҚШ Федерал авиация бошқармаси қоидаларига кўра, бу ҳудудда хусусий учар қурилмаларда берухсат учиш ман қилинган. Хьюс 535 қонунчининг ҳар бирига сайлов компанияларни молиялаштиришни қайта такомиллаштиришни сўраб хат юборишни режалаштирган. Шу воқеадан сўнг почтачини ишдан бўшатишган.\nДастлаб унга уч йил қамоқ жазоси берилиши керак бўлган, бироқ Хьюс айбига иқрор бўлганидан кейин прокурор суддан шартли муддат сўради. Шуниси қизиқки, Хьюснинг ўзи бунга розилик бермаган ва ўз қилмишини "фуқаролик итоатсизлиги" деб атаган.\nҚонун ҳимоячилари унинг Капитолий ҳудудида гироплан қўндириш ниятидан хабарлари бор эди. Қонунбузар 2013 йилда интернет тармоғида ўз режалари ҳақида ёзган. Полициячилар уни Капитолийнинг шарқий қисмида кутишган, чунки Конгресс биносининг аксарият идоралари шу ерда жойлашган. Бунинг ўрнига у Конгресснинг ғарбий қисмида қўнишни амалга оширган. Бу Вашингтон тарихидаги энг кўп овозага сабаб бўлган ҳодиса бўлганди.


14:58 06 Июл 2020\n10:34 17.06.2020 (Янгиланган 10:35 17.06.2020) Ҳавола олиш\nШавкат Мирзиёев коронавируснинг енгил шакллари аниқланган ёки касаллик аломатларисиз ўтаётган беморларни уй шароитида даволаш амалиётини жорий этиш бўйича топшириқ берди.\nТОШКЕНТ, 17 июн — Sputnik. Ўзбекистонда коронавируснинг енгил шакллари аниқланган ёки касаллик аломатларисиз ўтаётган фуқароларни уй шароитида тиббий назоратда ушлаш ва даволаш амалиёти йўлга қўйилади. Бу ҳақда давлат раҳбари Шавкат Мирзиёев видеоселектор йиғилишида маълум қилди.\n“Вируснинг енгил шакллари аниқланган ёки касаллик аломатларсиз ўтаётган фуқароларни уй шароитида тиббий назоратда ушлаш ва даволаш амалиётини йўлга қўйишимиз керак”, – деди Шавкат Мирзиёев.\nКоронавирус билан касалланганларни уй шароитида даволаш амалиёти дунёнинг кўплаб мамлакатларида жорий этилган. Хусусан, Россияда ҳам коронавирус аломатлари енгил кечаётган беморлар уй шароитида даволанади.\nУшбу йиғилишда президент коронавирус билан боғлиқ вазият тобора мураккаб тус олаётгани ва пандемияга қарши курашишда ҳушёрлик ва масъулиятни ўн карра оширадиган янги босқич бошланётганини таъкидлаган эди.\nЭслатиб ўтамиз, аввалроқ Ўзбекистон тузалган беморларни 14 кунлик реабилитацияга кузатиш амалиётидан воз кечгани хабар қилинган эди. Тажриба бу амалиётга зарурат йўқлигини кўрсатган.


«Қадринг баланд бўлсин, она тилим!» шиори остида байрам тадбири\nБугун 19 октябрь куни Давлат экология қўмитаси «21 октябрь - Ўзбек тилига давлат тили мақоми берилган кун» доирасида «Қадринг баланд бўлсин, она тилим!» шиори остида байрам тадбирини ташкил этди.\nТил ҳар бир миллат маданиятининг ўзагидир. Шу сабабли ҳам тилнинг сақланиши халқ тараққиёти ва келажагини белгилайди. Тил халқни бирлаштиради, тарбиялайди, ўқитади, урф-одат, аньаналарини сақлайди. 1989 йил 21 октябрда Ўзбекистон Республикасининг «Давлат тили ҳақида»ги қонуни қабул қилинди. Бош Қомусимизнинг 4-моддасида «Ўзбекистон Республикасининг давлат тили ўзбек тилидир», деб белгилаб қўйилган.\nТадбирда Давлат ўзбек тилининг бойитилиши ва такомиллаштирилишини таъминлаши, Ўзбекистон ўз ҳудудида истиқомат қилувчи барча миллат ва элатларнинг тиллари, урф-одатлари ва анъаналарини ҳурмат қилинишини таъминлаши, шунингдек, давлат ҳокимияти ва бошқарув органларида иш давлат тилида юритилиши ва заруратга қараб, бошқа тилларга таржима қилиниши лозимлиги ҳақида сўз юритилди.


Сув – оби ҳаётми? ,унинг фойда зиёнлари нима-да?! « Ўзбекистон Халқ Ҳаракати\nСув – оби ҳаётми? ,унинг фойда зиёнлари нима-да?!\n22 January 2012 - 9:56\nШирин сувнинг мижози ҳул-совуқ бўлади. Унинг хосият ва таъсирлари шундан иборатки, у баданга ҳўллик бағишлайди, ҳайвоний руҳга қувват беради, меъда ҳароратини босади, иссиқчан жигар ҳароратини сўндиради, ғализ хилтларни ювади. Суюлтиради, уларни даф этади, ҳазмни яхшилайди. Эҳтиёждан ортиқ ичилганда эса асаб, меъда, ичак ва жигар фаолиятини заифлаштиради. Рангни ўзгартиради, зеҳнни бузади, хотирани пасайтиради, сезгилар ишини ишдан чиқаради, терини бўшаштиради, кўз остини салқитади, истиско иллатини қўзғотади. Қорин тўқлигида, қоринда сув кўплигида овқат меъдадан ҳазм бўлиб ўтмай туриб ёки овқат емасдан аввал в ичиш зарарлидир. Аммо иссиқ мамлакатларуйқу ичида ёхуд саҳар уйқудан турганда кучли ҳаракат ёки қаттиқ жисмоний меҳнатдан сўнг, хусусан, ҳаво совуқ пайтларда суда иссиқ фаслларда ёки юрагида, меъда ва жигарида ҳарорати бўлганида юқорида айтилган шароитларни ҳисобга олмай, сув ичавериш мумкин. Аммо бундай кишилар кам сувни зўрлаб ортиқча ичмасликлари, пайдар-пай ичишга одат қилмасликлари, ҳожатга яраша ичиш, ичганда ҳам идишдаги сувни бир сипқоришда тугатмай, оз-оздан балки учга бўлиб ичишлари лозим. Ҳўл мева ва ҳар хил доривор кўкатлардан кейин ҳам сув ичиш қоринни шиширади, дам қилади қулдиратади, буни одат тусига киритган кишини баданида ёмон иллатлар пайдо булади.\n. Мурожат учун телефон +998-74-998-5-998.Электрон почтамиз : abduqodir sattarov


Видео: Ўзбек автоблогери Каримов соқчилари томонидан минилган Mercedes ҳақида лавҳа тайёрлади » Новости Узбекистана сегодня: nuz.uz\nНовости Узбекистана → Чойхона → Видео: Ўзбек автоблогери Каримов соқчилари томонидан минилган Mercedes ҳақида лавҳа тайёрлади\n21-12-2019 23:51 0 895 Рейтинг0 Чоп этиш\nВидео: Ўзбек автоблогери Каримов соқчилари томонидан минилган Mercedes ҳақида лавҳа тайёрлади\nЎзбекистонда биринчи автоблогер Mercedes Benz ML сериясининг камчиликлари ва ютуқларига бағишланган лавҳа тайёрлади. Бу хақида everyday.uz хабар қилмоқда.\nБлогер навбатдаги сонда автомашинанинг барча хусусиятлари ҳақида гапирди. Эътиборли жиҳати шундаки ушбу модель Биринчи Президент Ислом Каримов соқчилари томонидан минилган. Блогернинг сўзларига кўра автомобил кўп юрилган бўлсада яхши ҳолатда.\nАвтоблогер автомобилларнинг бошқа моделлари ҳақида ҳам лавҳа тайёрлашга ваъда берди. Шунингдек, лойиҳа доирасида пулли танловлар ҳам ташкил этилади.


Ҳокимлар ва футбол: Турдимов, Бозоров ва Абдураззоқов футбол ҳақида нима деганди?\nЧоршанба, 21 Июль\nKun.uz'даги вилоят ҳокимлари билан интервьюларда одатда футбол мавзусига ҳам тўхталишга ҳаракат қиламиз. Бугун #FootWeek кўрсатуви доирасида жорий йилги суҳбатдош ҳокимлар футбол ҳақида нима деганини ёдга олишга қарор қилдик.\nЎзбек футболи ҳамон маҳаллий ҳокимликларга боғлиқ экани сир эмас. Аксар вилоятлардаги футбол ривожи вилоят етакчисининг футболга қизиқиш-қизиқмаслигига боғлиқ бўлиб қолмоқда. Футболга қизиқаётган ҳокимнинг бориши ўша ердаги футбол мухлисларини хурсанд қилади. Бироқ ҳоким футбол фанати бўлиши ўша ҳудудда футбол ривожланишига доим ҳам асос бўлавермайди. Чунки бир киши бутун тизимни яхшилаши қийин масала.\nХўш, Самарқанд, Фарғона ва Наманган вилояти ҳокимлари Kun.uz билан суҳбатда футбол ҳақида нималар деганди?\nЭркинжон Турдимов, Самарқанд вилояти ҳокими\nСурхондарё, Навоий ва эндиликда Самарқанд вилоятида ҳоким бўлиб ишлаётган Эркинжон Турдимов футболга бефарқ эмас. У ишлаган вилоятларда одатда футбол ривожланган. Масалан, айнан Турдимов вақтида Сурхондарёнинг «Сурхон» клуби қайта жонланди, «Қизилқум» ҳам доим юқори лигада ўйнаб келган.\nБироқ Самарқандда бундай бўлмаяпти. Чунки Турдимов Самарқанд вилоятига ҳоким бўлгач, вилоят олдига туризмни ривожлантириш бўйича жуда катта вазифалар қўйилди ва ҳоким футболдан муҳим бошқа ишлар билан шуғулланмоқда. Шунингдек, Турдимов Самарқандга келгач, футбол клуби ҳокимият ҳисобида кун кўрмаслиги керак, деган тўғри қарор қабул қилди. Клуб ҳокимият ҳисобидан пул сарфлаб юқори дивизионда юргандан кўра, ўз кучи билан ёки ихтиёрий пул сарфлаётган ҳомий ҳисобига қуйи лигада юргани яхши аслида. Шунда жамоа ўз кучи билан юқорилаши мумкин.\nТурдимовнинг айтишича, ҳатто Про-Лигада ҳам етакчилар қаторида бормаётган «Динамо»га ҳокимият балансидан бир сўм ҳам ажратилмаяпти. Клуб тўлалигича бош ҳомий «Agromir Buildings» таъминотида. Бу корхона раҳбари футболга бефарқ эмаслигини кўпчилик билади. Агар «Динамо» либосларида ва барча атрибутларида «Agromir Buildings» компаниясини реклама қилаётган ва бу жамоанинг миллионлаб мухлислари борлигини инобатга олсак, клуб ҳар йили 6-7 миллиард сўм сметасини меҳнат қилиб топяпти, дейиш мумкин. Яъни «Agromir Buildings» катта жамоа ўзини реклама қилаётгани учун пул тўламоқда.\nЭркинжон Турдимов катта футбол катта маблағ талаб қилишини ва ҳозир ҳокимлик «Динамо»га катта пул ажрата олмаслигини, бундан муҳим ишлари борлигини айтди. Биз бу қарорни тўғри деб ўйладик, чунки қуйи лигада ҳокимлик пулларисиз ҳам аста-секин юқорилаётган Самарқанд клуби бир неча йилда ўз номини тиклаб олиши мумкин. Ўшанда эса жамоага янаям кўпроқ хусусий пул жалб қилиниши ва ҳокимликка юк бўлмайдиган яна бир яхши клубга эга бўлишимиз мумкин бўлади.\nХайрулла Бозоров, Фарғона вилояти ҳокими\nХайрулла Бозоровнинг қанчалик фанат эканини наманганлик мухлислар яхши билишади. Клуб муваффақиятини айнан Бозоровга боғлайдиганлар кўпчиликни ташкил этади. Бу ҳоким ҳозирда Фарғонага раҳбарлик қилмоқда. Унинг даврида эса ўзбек футболининг байроқдори бўлган «Нефтчи» қуйи лигага тушиб кетган эди. Ҳозир «Нефтчи» Про-Лиганинг таркиб жиҳатдан энг кучли жамоаси. Иқтисодий ҳолати ҳам яхши.\nБозоровнинг биз билан суҳбати давомида билдикки, футболга ҳокимлик пул сарфлаши ёки бирор ҳомий бириктириш унинг ҳам жонига теккан. Фарғона ҳокими ҳам футбол хусусийлашиб, уни шунчаки мухлис сифатида кузатишни хоҳлаётгандек. Унинг айтишича, болалар футболини ривожлантириш учун Фарғонага кучли болалар мураббийларини йиғмоқчи.\nШавкатжон Абдураззоқов, Наманган вилояти ҳокими\n«Реал» мухлиси бўлган Абдураззоқов «Навбаҳор»нинг «Барса»чи мураббийи Нўмон Ҳасановни биринчи турдан кейиноқ ишдан олиб ташлагани эсингиздадир. Биз билан суҳбатда Абдураззоқов чиндан «Реал»нинг ўйинларига шайдо эканини айтди ва Мадриднинг тез ўйнашини алоҳида таъкидлади.\nАйнан Kun.uz'нинг Наманган ҳокими билан интервьюси вақтида Азиз Турғунбоевнинг трансфер баҳоси ҳақида илк марта расмий маълумот айтилган ва футболчи 2,5 миллиард сўм эвазига «Пахтакор»га ўтгани маълум бўлганди. Ҳокимнинг айтишича, «Навбаҳор»га бир йилда 11 миллиард сўм сарфланган ва 4 нафар Турғунбоев даражасидаги футболчининг бир мавсумда тарбияланиши бир йиллик сметани мустақил шакллантириш учун етарли бўлади. Яъни Наманган ҳокими ҳам футболга ҳокимлик ёки қайсидир бириктирилган ҳомий пул ажратишидан чарчаган, Абдураззоқов ҳам футбол хусусий бўлишини хоҳлайди. У ҳатто «Турон» лойиҳасини олқишлади ҳам.\nХулоса шуки, вилоят ҳокимлари ҳам футболга ҳокимият пулини беришни истамайди, улар ҳам бу пуллар ижтимоий соҳага сарфланиши яхшироқ эканини билишади, улар ҳам футбол хусусий бўлишини истайди. Ҳар ҳолда биз билан гаплашган ҳокимлар шундай фикрда. Лекин нимагадир футболимиз ҳокимликларга қарамликдан ҳеч қутула олмаяпти. Балки ниманидир ёки нималарнидир ўзгартириш керакдир?\n#FootWeek кўрсатувининг навбатдаги сонини Tribuna.uz'нинг YouTube сафиҳасида томоша қилинг.\nБобур Акмалов, Ўткир Жалолхонов, Kun.uz мухбирлари


Worldnews.uz - Отабек Шукуров:“Миллий терма жамоа учун боримни беришга тайёрман”\nСобиқ ФИФА ассистенти ЎзПФЛга раҳбар бўлади\n19 Июн, 2019 7\nОтабек Шукуров:“Миллий терма жамоа учун боримни беришга тайёрман”\nWorldnewsСпорт10 Июн, 2019 14:31\nУ жорий йилнинг март ойида Хитойда бўлиб ўтган China Cup мусобақасида жиддий жароҳат олганди. Мазкур жароҳат туфайли Отабек Шукуров нафақат терма жамоа таркибидаги ўртоқлик ўйинларини, балки ўз клуби “Шаржа” таркибидаги мавсумнинг сўнгги тур ўйинларини ўтказиб юборишга мажбур бўлди. Унинг жамоаси БАА чемпионлигига эришиб, Кубокни боши узра кўтарди. Мана шундай пайтда Отабек жароҳати сабабли воқеаларни майдон ташқарисида кузатиб борди. Албатта, ҳар бир футболчи учун бу оғир ҳолат.\n”Хитой билан ўйиндаги жароҳат аламли бўлди. Ўша пайт кўз олдимда кўп нарса ўтди. Жаҳон чемпионати саралаш ўйинлари бошланишига оз фурсат қолганди. Қолаверса, “Шаржа” таркибида чемпионлик масаласи ҳал бўладиган муҳим ўйинлар кутиб турганди. Шу сабабли дастлабки пайтда тушкунликка тушиб қолдим. Лекин атрофдагилар мени руҳан қўллаб-қувватлаб туришди. Терма жамоадаги дўстларим, яқинларим, клубим вакиллари, ЎФА вакиллари... Қийин пайтда ёнимда туриб, менга далда бўлишгани учун барча-барчага раҳмат айтмоқчиман. Шу кунларда юртимиздаги ОАВга берган интервьюимдаги баъзи фикрлар мухлисларда нотўғри тушунча ҳосил қилмоқда. Фурсатдан фойдаланиб, шунга ҳам ойдинлик киритиб кетсам.\nЖароҳат олганимдан сўнг, терма жамоа шифокорлари зудлик билан биринчи ёрдамни кўрсатишди. Кейин маҳаллий шифохонага олиб боришди. У ерда жарҳатни даволаш икки йўли борлиги: ё операция қилиш керак ёки гипс қилиш зарурлиги айтиб ўтилди. Мени “Шаржа” билан шартномам мавжуд бўлиб, бундай ҳолларда клубнинг розилиги олиш керак бўлади. Клуб билан алоқага чиққанимиздан кейин, улар операция қилишга рухсат беришмади. Бу масалани Дубайга борганимдан кейин ҳал қилишларини айтишди. Биз шунга амал қилдик. Бу вазиятда ЎФА ёки терма жамоа менежерлари клуб рухсатисиз ҳеч нарса қила олишмасди. Улар имкон қадар жароҳатимни тезроқ битиши учун керакли чора-тадбирларни кўришди.\n“Шаржа” клуби ихтиёрига етиб борганимдан кейин, клуб шифокорлари Лондонда операция қилдиришга қарор қилди. Худога шукр, операция муваффақиятли ўтди. Ҳозирда жароҳатдан тикланиш жараёни яхши кечмоқда. Насиб қилса, сентябрь ойида бошланадиган Жаҳон чемпионати саралаш ўйинларига қадар майдонга қайтишни режалаштирмоқдаман. Мақсадим - бўлажак муҳим ўйинларда терма жамоага ёрдам бериш. Миллий терма жамоа учун ҳамиша боримни беришга тайёрман”, - дейди Отабек Шукуров.\nАборт қилиш гуноҳми?...\n16 Июн, 2019 312 0\nШавкат Мирзиёев талабага автомобиль совғ...\n28 Май, 2019 45 0\nШавкат Мирзиёев Европа банкининг президе...\n11 Июн, 2019 36 0


Корхона кейинчалик реализация қилиш мақсадида ўсимлик ёғини импорт қилади. 2021 йил 1 май ҳолатига кўра омборда ушбу товар қолдиғи бўлган. Илгари корхона бюджетга тўланадиган манфий солиқ суммаси мавжудлиги сабабли ҚҚСни қайтариш учун ариза берган (СК 272, 274-м.) ва солиқ органлари ҚҚСни 2021 йилнинг март ойида қайтарган. Солиқнинг жами суммаси қайтарилган.\n2021 йил 1 майдан 31 декадрга қадар ўсимлик ёғи ҚҚСсиз сотилиши лозимлиги белгиланган, солиқ органлари томонидан эса илгари ҳисобга олинган ҚҚС банкдаги ҳисобрақамимизга қайтарилган бўлса, ҳисобга олинган ҚҚС суммасига тузатиш қандай киритилади?\n– 2021 йил 1 майдан 31 декабрга қадар бўлган даврда қуйидагилар ҚҚСдан озод қилинади (СК 483-м. 3-қ.):\n● Ўзбекистон Республикаси ҳудудига ўсимлик ёғи, кунгабоқар ва зиғир уруғи, шунингдек соя данагини олиб кириш;\n● ўсимлик ёғини (пахта ёғидан ташқари) ишлаб чиқариш ва (ёки) реализация қилиш бўйича айланма.\n2021 йил 1 майга қадар ўсимлик ёғини олиб кириш ва уни реализация қилиш бўйича айланмага ҚҚС солинган. Сизнинг корхонангиз ёғни импорт қилишда ҚҚС тўлаган ва уни ҳисобга олган. 2021 йил 1 май ҳолатига кўра корхонангиз омборида у бўйича солиқ ҳисобга олинган ўсимлик ёғи қолдиғи мавжуд бўлган. 2021 йил 1 майдан бошлаб ўсимлик ёғи ҚҚСсиз сотилиши белгиланганлиги сабабли сиз илгари ҳисобга олинган ҚҚС суммасига тузатиш киритишингиз лозим. Омборда мавжуд бўлган ўсимлик ёғи қолдиғига тўғри келадиган ҚҚС суммаси ёғнинг таннархига киритилиши лозим. Сўнгги 12 ой ичида, яъни 2020 йил 1 майдан 2021 йил 30 апрелга қадар харид қилинган ўсимлик ёғи қолдиғига тўғри келадиган ҚҚС тикланиши керак (СК 269-м.).\nУшбу тузатишга солиқ органлари томонидан ҚҚС бўйича манфий сальдо қайтарилганлигининг аҳамияти йўқ. Солиқни тиклашда қуйидаги бухгалтерия ўтказмаси амалга оширилади: Дт 2910 «Омбордаги товарлар» – Кт 6410 «Бюджетга тўловлар бўйича қарз (турлари бўйича)» ҳамда бюджетга ҚҚС тўланади.


Синнер - дунёнинг 21 ёшгача бўлган энг кучли теннисчиси! / Olamsport.com\n18:18Усикнинг жанги ҳақида янги "инфо" берилди 0 17:52"Бавария" ва ПСЖ "Челси" футболчиси учун даъвогарлик қилмоқда\t0 17:31Ўзбекистон дзюдо федерацияси раисининг мурожаати\t0 17:10Сафин фаолиятидаги энг қийин рақиб ким бўлганини айтди\t0 16:49UFC президенти: Конор — Усман жанги бўлмайди!\t0 16:28"Астон Вилла" бош мураббийининг отаси коронавирусдан вафот этди\t0 16:07Ретро! 2005 йили ўтказилган ва 5 қитъа полвонлари қатнашган жаҳон чемпионатидан ФОТОРЕПОРТАЖ\t0 15:46Гэтжи Нурмагомедовга қарши жангда қандай ҳаракат қилишини айтди\t0 15:23Мухлислар ҳам киритиладиган 5 млн долларлик турнир ўтказилади\t0 15:02Нагельсман Бундеслига тақвимидан норози\t0 14:41"Matchroom Boxing" Муроджон Аҳмадалиевнинг собиқ рақиби билан шартномани бекор қилди\t0 14:14Майк Тайсон жанжалда иштирок этди + ВИДЕО\t1 13:38Чемпионлик сари одимлаётган Исроил Мадримов: келаси жанглар қандай бўлиши мумкин?\t3 13:11Бу қизиқ! Мультфилм қаҳрамонларига ўхшайдиган футболчи ва мураббийлар (ФОТО)\t0 12:46Камару Усман: Ҳар иккисига ҳам имкон бердим, аммо...\t0\n10 ноя 08:46\nСиннер - дунёнинг 21 ёшгача бўлган энг кучли теннисчиси!\nТеглар : ТеннисATPСиннер\nИталиянинг Милан шаҳрида 21 ёшгача бўлган теннисчилар ўртасида йилнинг Якуний ATP чемпионати ўз ниҳоясига етди.\nРейтинг бўйича дунёнинг энг кучли саккиз нафар теннисчиси иштирок этган турнирда мезбон ракетка устаси Янник Синнер бош соврин соҳибига айланди. Дунё рейтингида 95-поғонадан жой олиб турган италиялик 18 ёшли теннисчи финал учрашувида сайёрамизнинг 18-ракеткаси, австралиялик Алекс Ди Минаурни мағлуб этишнинг уддасидан чиқди.\nЯнник Синнер 1 соату 4 дақиқа давом этган баҳсда кучли рақибидан 4/2, 4/1, 4/2 ҳисобида устун келди. 18 ёшли Синнер ҳам, 20 яшар Минаур ҳам учрашув давомида 2 тадан эйс зарбасини амалга оширишди. Бу теннисчиларнинг ўзаро илк учрашуви эди. Next Gen ATP Finals турниридаги муваффақиятли иштирок Синнерга 372 минг доллар келтирди.


Ўзбеклар карнайи Лондондаги музейда - BBC O'zbek\nЎзбеклар карнайи Лондондаги музейда\nЛондондаги Хорниман музейида ўзидан куй чиқарувчи 8 мингдан ортиқ чолғулар коллекцияси мавжуд. Уларнинг энг қадимийси бундан 3,500 йил муқаддам Мисрда инсон қўлига ўхшатиб суякдан ишланган мусиқа асбоби... Қаторда ўта замонавий электрогитараларни ҳам кўрасиз.\nЭнг қизиқарлиси, улар орасида ўзбек чолғу асбобларининг ҳам борлигидир. Бугунги глобаллашув замонида ўзбек миллий кийимлари ё-да, миллий овқатларни ўзга бир мамлакатда кўриш ҳайратланарли ҳолат бўлмай қолди. Аммо, Лондондаги Хорниман музейида сақланаётган ўзбек чолғу асбобларининг ўзига хос тарихи бор.\nУларни Лондонга Музейдаги Мусиқа бўлими масъули Маргарет Бирлей келтирган.\n"Хорниман музейи антропология, табиат тарихи ва чолғу асбобларга ихтисослашган. Шундай экан, музейда дунёнинг турли бурчакларидан келтирилган, турли даврларда ишланган мусиқа асбоблари сақланади. Музей илк бор ташкил қилинган 1901 йилдан то 1999 йилга қадар Ўзбекистондан биргина чолғу бўлган. У ҳам бўлса, мўъжазгина дўмбира эди. Кейин мен Ўзбекистонга сафар қилдим ва Тошкенту Андижонга бориб, ушбу чолғуларни тўплаб келдим. Мақсад музейни собиқ Шўро давлатларидаги мусиқа асбоблари билан бойитиш эди. ", дейди у.\nМаргарет Бирлей мазкур ишнинг амалга оширилишида ўзбекистонлик мусиқашунос Профессор Розия Султонованинг хизмати катта бўлганини таъкидлайди.\n"Ўзбекистонда бизни шу қадар илиқ кутиб олишдики, дуч келганимиз фақат яхшилик, илтифот ва очиқ дастурхон эди. Ҳеч ким биздан ёрдамини аямади. Буларнинг барчаси Розия Султонованинг ёрдами билан эди, албатта", дейди у.\nХорниман музейидаги ўзбек чолғу асбоблари Гулсевар Замон ва Шодиёр Сайф бориб кўрган.\nВидео Лондонда ўзбекистонлик ёш пианиночи Науфал Муқимийнинг ижроси олқишланди\nЛондонда ўзбекистонлик ёш пианиночи Науфал Муқимийнинг ижроси олқишланди\nОриентализм ва ё Шарққа абадий ошиқ Ғарб\nВидео Ғарбни ўзига мафтун этаётган Афғонистон ўзбеклари мусиқаси\nҒарбни ўзига мафтун этаётган Афғонистон ўзбеклари мусиқаси


Байрам болажонларга олам-олам қувонч бағишлади — Kar24.uz\nБайрам болажонларга олам-олам қувонч бағишлади\nБундай юксак эътибору ғамхўрлик оғушида камолга етаётган фарзандларимиз юз-кўзидаги шодлик, дилидаги эзгу орзу-ниятлар Янги йил шодиёналари арафасида юртдошларимизга хушкайфият улашиб, қалбида шукроналик ҳиссини жўш урдираяпти.\nАйни пайтда мамлакатимизнинг ҳар бир гўшасида айём томошалари учун эртакмонанд безатилган майдонлар ташкил этилган. Айниқса, истиқлол йилларида эзгу анъанага айланган “Президент арчаси” тантаналари беғубор тилаклар билан яшаётган кичкинтойларимизга олам-олам хурсандчилик бағишлади.\nБугин 30 декабрь куни Элликқалъа туманида ташкил қилинган “Президент арчаси” тадбирларига ижтимоий ҳимояга муҳтож оилалар фарзандлари, таклиф этилди.\nТадбирни туман хокими С,Авезов очиб берди, ва болажонларимизни янги йил байрами билан табриклади.\nБолажонларга Президент совғалари тантанали топширилди. Безатилган арча атрофида эзгуликка чорловчи турли эртак қаҳрамонлари эртамиз эгалари учун байрам қувончини тақдим қилди. Бадиий жамоалар томонидан тайёрланган театрлаштирилган байрам томошалари, турли эртак қаҳрамонларининг чиқишлари болажонларда катта таассурот қолдирди.\n— “Президент арчаси” мамлакатимизда ҳар бир фарзанд юксак эътибор ва ғамхўрлик оғушида вояга етаётганининг яна бир ҳаётий ифодасидир, — дейди туман халқ таълими булими бошлиғи Шухрат Халмуратов — Мўъжизавий байрам болаларга бениҳоя шодлик ҳамда хурсандчилик олиб келди.\n— Президентимизнинг бизга аталган Янги йил совғалари кўнглимни тоғдек кўтариб юборди, — дейди Дурдона Бегдашева — Бизга кўрсатилаётган ана шундай чексиз меҳр-муҳаббат учун уларга раҳмат айтаман. Келажакда Ватанимизнинг янада тараққий этишига ҳисса қўшадиган мутахассис бўлишга астойдил ҳаракат қиламан.\n“Президент арчаси” шодиёналари ўғил-қизларимизнинг шўх-шодон ўйин-кулгилари билан ўзгача руҳда кечди ва\nболажонларда унутилмас хотиралар қолдирди.\nPrevious «Янги йил» ва «Ҳосил байрами» тадбирлари кенг нишонланди\nNext Тўрткўл бозоридаги тирбандлик бўйича туман ҳокимлигининг ишчи гуруҳи ўрганиб чиқди


Саудия Арабистони Испания Суперкубоги мезбонлиги учун 120 миллион евро тўлайди\nСаудия АрабистониИспания Суперкубоги\nИспания Суперкубоги учрашувларининг мезбонлиги Саудия Арабистонига топширилганидан Испания Қироллиги Футбол Федерацияси (RFEF) катта даромад кўради.\nСуперкубок баҳсларининг яқин уч мавсум давомида Саудия Арабистонида ўтказилиши учун мезбон давлат испанларга 120 миллион евро тўлайди, дея ёзади “Аs” нашри.\nУшбу маблағдан 20 миллион евро иштирокчи клублар ўртасида тақсимланса, яна 20 миллион евро Испания Қироллиги Футбол Федерацияси ҳисоб рақамига ўтказилади. Маълумотларга кўра, Саудиядаги ўйинлар давомида стадионга аёлларнинг киришига ҳам рухсат берилади.\nЭслатиб ўтамиз, Испания Суперкубогида «Реал», «Барселона», «Валенсия» ва «Атлетико» клублари иштирок этишади. Ярим финаллар 2020 йилнинг 8 ва 9 январь кунлари, финал эса 12 январь куни ўтказилади.


ҲАЁТ – УЛКАН ДАРСХОНА - Ўзбекистон овози газетаси\nВатан билан, юрт билан боғланса, ҳар қандай тушунча қудрат, теранлик, юксалиш касб этади. Бу ҳақиқатга кўп бор амин бўлганман.\nХизмат сафарига чиққанимизда чўл худудида жойлашган хонадонлардан бирига тўхтаб ўтдик.\n— Сув муаммоси яқинда ҳал бўлади. Ҳозирча сув талаб қиладиган экинларни экмай турибмиз. Албатта, ўзбек хонадони атиргулу райҳонсиз ўзига ўхшамайди. Шунинг учун бир жуфт атиргул парваришлаяпмиз. Қўлингизни гул остига юва қолинг меҳмон, ҳарна сув ичгани...\nУй бекаси хиёл майдароқ ғунчалари очилай-очилай деб турган атиргулни менга кўз-кўзлагандай кўрсатди. Ўша мунис гуллар гўё кун бўйи кўнглимга ўз ифорини сочиб, юрган йўлларимни файзиёб этгандек бўлди.\nҲа, юрт номи билан боғланса, бир жуфт гул ҳам бўстон шодлигини беради. Эҳтимол, ҳамма ҳам Ватан, юрт билан боғлиқ қалбидан кечаётган ҳароратли туйғунинг нима эканини тушунтириб бера олмас, лекин айнан шу ҳиссиёт инсонни жамиятда ҳам, оилада ҳам устун каби ушлаб туради. Унга мақсад, ҳарорат, интилиш беради.\nЎзбекистон Қаҳрамони, Андижоннинг Олтинкўл туманидаги «Олтинкўл — водий гулшани» фермер хўжалиги раҳбари Сиёсатхон Абдуллаева ҳаётлик пайтида бир суҳбатимизда айтган гапларини доим эслайман:\n— Одам битта ўзи учун қаҳрамонликка қадам ташламайди, таваккал қилмайди. Бир йили учқулоқ бўлиб турган ғўзаларим устидан ёмғиру дўл шаррос қуйиб ўтди. Уларнинг бир-икки сонияда шалпайиб ётганини кўриб, иситмам қирққа чиқиб, ўзимни ўнглай олмай қолганман. Кейин менга ишонч билдир¬ган элу юртим, ризқу рўзи шу ер, шу ҳосил билан боғлиқ одамларни ўйладим. Ўрнимдан туриб кетдим. «Одам уддалай олмайдиган иш борми?! Қайта экамиз», — дедим. Беҳаловатлигимиз худога хуш келдими, ҳосил б-и-ир бўлиб берди...\nДарҳақиқат, ортида елкасидан суяйдиган эли, кузатиб турган меҳрли кўзлари бўлмаса, иситма банди-бандидан бўшаштирган аёл ўзини роҳатбахш бир гўшага ташлаган бўлмасмиди? Аёл боши билан этик кийиб, нам ерларга кирармиди?!\n«Фидокорона меҳнатлари учун» ордени соҳиби, бокс бўйича Жаҳон ва Осиё чемпиони Ўткирбек Ҳайдаров, Хьюстон шаҳрида ўтказилаётган мусобақада қаттиқ жароҳатланади. Ўшанда у 25 ёшда эди. Соғлиғини ўйлаб олишувни тўхтатса, ўзини эҳтиёт қилса бўларди. Лекин унинг ортида ғалабасини кутаётган Ватани, нон-туз бериб катта қилган эл-юрти бор эди. Шу боис Ўткирбек рингни ташлаб кета олмади, жароҳатланган ҳолида жангни давом эттириб, ғалаба қозонди.\nВатан, ватандошларинг ҳақида суюниб ўйласанг, ўйларинг гавҳар шодасидай тизилиб келаверади. Ўзбекистон халқ артисти, бетакрор овоз соҳибаси Муножатхоним Йўлчиева истиқлол йилларида жаҳоннинг энг нуфузли саҳналарида мумтоз ашулаларимизни маҳорат билан куйлаб, халқимиз руҳияти нақадар бақувват, кўнгли гўзалликка тўла эканини намоён этди. Чет элликларни ҳам шунга ишонтирди, санъатимизни севдирди.\n— Саҳнада куйлаётганимда юртимизнинг боғлари, гулзорлари кўз олдимдан ўтади, — дейди Муножатхоним. — Сойларнинг новвот рангли мавжлари, худди қорачиғимда тўхтаб қолгандек бўлади. Шамоллар шивири, отлар дупири қулоғимга эшитилади. Уйимни, яқинларимни эсласам, юрагим хаприқиб кетади...\nНақадар қалбга яқин сўзлар. Демак, вужудимиздаги бор жонли, ҳароратли ҳиссиётлар Ватан билан боғланган. Азалдан шундай яралганмиз. Шунинг учун Ватан билан боғлик ҳар бир сўз, ҳар бир суврат юрагимиздан ўтади.\nХалқимиз қалбида оғир жароҳатлар қолдирган Андижон воқеаларидан кейин бир азадор хонадонга ҳамдардлик билдириш ниятида киргандик. Ёш жони завол топган йигитнинг хизмат кийими хонадон тўрига осиб қўйилган, юлдузчалари елкасида ярақлаб турибди. У гўё бир неча дақиқага қаергадир чиққан у ҳозир келиб кийимларини кияди-да, онасининг дуосини олиб, вазифасини адо этишга кетадигандек... Ўғлининг бўйини гулларга тенглаб ўстирган, йигитлар қаторига кирганида Аллоҳга минг шукрлар айтган, куёвлик сарпосини тайёрлаб, катта орзу ҳавас билан тўйга тайёргарлик кўраётганида... Айрилиқдан жигари титилиб, бағри ситилган онага қандай тасалли берамиз? Фотиҳага келиб-кетувчилар учун қўйилган хонтахта атрофида бир сиқим бўлиб ўтирар эканмиз, ҳар биримизнинг қалбимиздан шундай ўйлар кечарди. Шу топда ёмғирлар шодасидан букилиб турган мажнунтол шохларига ўхшардик. Битта шарпа тегса, тўкилиб кетадиган ҳолда эдик гўё ...\nМотам либосидаги аёл (раҳматли йигитнинг онаси) кириб келди. Дуои фотиҳа, тиловатдан сўнг аёл деди:\n— Ватан учун ҳаётини берди. Шуни ўйласам, дардим енгиллашгандай бўлади. Лекин болам бекорга жон бермади... Ҳар бир ота-она ўз боласидан яхшилик кутади. Афсуски, баъзилар ота-онасига иснод келтиради. Турли жиноий ишларга қўл уриб, ота-онани куйдиради.\nМотамсаро аёлнинг сўзларини эшитиб, кўксимизда ербағирлаб ётган ҳиссиётлар тик тургандай бўлди. Онаизорга сўз айтмадик, айтолмадик. Хайрлашаётиб, бир-бир бағримизни бағримизга босдик. Ким-кимдан куч олди...\n— Ҳа, Ватан билан боғланса, юрт билан боғланса, таскинлар ҳам кучли бўларкан, — деди қайтишда орамиздаги ёши улуғ олима.\nБир одам тақдир тақозаси билан юртдан кетиб, хорижда истиқомат қилиб қолган экан. Ўзбекистон ўз мустақиллигини эълон қилганда у Ватанга қайтишни истаган, лекин соғлиғи, кексалиги туфайли бунинг иложини топа олмабди. Сўнгра «Юртимиздан бир ҳовуч тупроқ олиб келинглар», — деб Ўзбекистонга бориб-келувчилардан илтимос қилибди. Отахоннинг истаги бажарилибди. Ўша қария ҳар куни чойига бир чимдим тупроқ солиб ичар экан. Бунинг сабабини сўраганларга:\n— Чойимдаги тупроқдан келиб турган ис соғинч, ҳижронда адо бўлган қалбимга мадор бўлади, — дер экан.\nИстиқлол шарофати билан хорижда ўқиётган бир йигит хатида: «Онажон, бу ерда ҳамма нарса бор, фақат Ўзбекистон йўқ», — деб ёзади.\nҲижронзада чол ва талабанинг туйғулари қанчалар бир-бирига яқин, ўхшаш! Демак, «Жонажон Ўзбекистоним, мангу бўл омон!», — деган гап замирида олам-олам маъно-мазмун бор. Шу юрт ҳақида ўйлайдиганлар нафақат атрофимизда, балки хорижда ҳам борлиги қалбда жонбахш туйғуларни уйғотиб юборади. Япониялик таниқли олим, ёзувчи, саёҳатчи Акио Каватонинг журналистларга берган интервьюсини ўқидим. «Ўшa маҳаллар халқ ўзини вақтинча еб-ичишдан, кийиниш, кўнгил очишдан, валютани четга чиқармаслик мақсадида саёҳатдан ҳам чек¬лаган. Бир сўз билан айтганда, миллат Японияни тиклаш, оёққа турғазиш йўлида бирлашди», — дейди у иккинчи жаҳон урушидан сўнгги йилларни хотирлаб.\nБундай фидокорлик бизга бегонами? Йўқ, асло! Фашизм¬га қарши жангу жадаллар бораётган пайтда момоларимиз қўл қовуштириб ўтирмаган, далага чиқиб меҳнат қилган, ҳатто сандиғидаги мерос зеб-зийнатгача «Аскарлар учун», деб бериб юборган.\nЎзи юпун нимчада қолса ҳам, пахталик камзулини фронтга жўнатган. Бир бурда нонини уруш майдонларидан Ўзбекистонга эвакуация қилинган турли миллат вакиллари билан баҳам кўрган. Қанчалаб етим болаларни ўз оиласи бағрига олган.\nВатан муҳаббати, ватанпарварликнинг замони йўқ, у ҳамиша замонавийдир. Ҳаёт — улкан дарсхона. Ватан эса унинг ҳар кунги ўқитилиши, ўқилиши керак бўлган мавзуси. Шунинг учун Бобурнинг Андижон қовуни орқали акс этган Ватан соғинчини қандай тушунсак, бугун юртдошимиз, мусиқашунос, луғатшунос олима Дилором Кароматнинг ҳинд диёрининг Лакхноу шаҳридан ота-онасига ёзган мактубидаги интизорликни шундай тушунамиз.\nЯқинда бир коллежда учрашув ўтказилди. Унда талабалардан бири шундай деб қолди:\n— Шоира опа, мен унча яхши ўқимайман. Сиз ватанпарвар бўлиш учун яхши ўқиш, яхши ишлар қилиш керак, дедингиз. Демак, мендан ватанпарвар чиқмайдими?\nБир қараганда оддий, лекин кутилмаган савол. Гап Ватан ва ватанпарварлик ҳақида борар экан, ҳар бир сўз ва жумланинг залвори бўлади.\n— Ватан учун буюк ишлар қилиш ҳар кимнинг имконидаги иш эмас. Бунинг учун тарихнинг бурилиш нуқталарида тақдир ўзгача шахсларни яратади. Лекин Ватан учун хизмат қилиш ҳар биримизнинг имконимизда бор. Масалан, ўзимизни ёмонликлардан асраб, ҳалол, тўғри инсон бўлиб етишсак, ўзимиз севган касбкор билан шуғулланиб, рўзғоримизни пешона тери эвазига тебратсак ҳам юрт учун яхши иш қилган, Ватан учун чиройли яшаган ҳисобланамиз, — деб жавоб қайтардим.\nКейинги пайтларда «Ватан» демасдан ҳам юртни севиш мумкин, ҳадеб айтилаверса, оҳори тўкилади, деган мазмундаги гаплар пайдо бўлди. Ватан либос эмас, кийса, оҳори тўкиладиган. У дунё ичидаги дунёмиз. Товушларида виқор, муҳаббат, ҳарорат бор. Нега «Мен нечун севаман Ўзбекистонни» — дея шеър ўқисак, «Ўзбекистон Ватаним маним,» «Ўзбегим» деб куйласак, ўзимизни оддий Мунаввара ё Муниса эмас, буюкликнинг бир қисмидай тасаввур этамиз?! Ўша сўз салобатидан, ўша сўз меҳри, сеҳридан эмасми бу улканлик!\nВатан, деб айтамиз.\nВатан, деб куйлаймиз.\nВатан, деб яшаймиз.\nВа шу туйғулар ичра улғаямиз, юксаламиз.\nБош муҳаррири, шоира.


“Астана” хиёбони қучоқ очди\nШимкент шаҳрида “Астананинг 20 йиллигига – 20 иншоот” акцияси доирасида “Астана” кичик тумани ва “Астана” хиёбони очилди.\nВилоят маъмурий-тадбиркорлик маркази ҳудудида жойлашган ушбу кичик тумандан шаҳарликларга янги уйлар топшириш тадбирида иштирок этган вилоят ҳокими Жансейит Туймебаев ва шаҳар ҳокими Нурлан Сауранбаев барчани қувончли лаҳзалар билан қутлади.\n– Шимкент – элимизда Астана ва Алмати шаҳарларидан кейинги энг йирик шаҳар. Бугун шаҳар чиройига янада кўрк қўшадиган “Астана” хиёбони халқимиз эзгулигига хизмат қилади. Шунингдек, пойтахт юбилейи арафасида шаҳарликларга янги квартира калитини топширяпмиз. Ушбу муваффақиятларга эришишимиз мустақиллик ва Элбошимизнинг доно сиёсати туфайлидир. Барчага соғлик, хонадонларингизга қут-барака тилайман!, – деди Жансейит Қансейитули.\n“Нурли ер” дастури доирасида қад ростлаган бу уйлар ижтимоий кам таъминланган оилалар, етимлар ҳамда уй навбатида турган фуқароларга берилди. Бугунги кунда 90 минг квадрат метр майдонда 27та уй қурилмоқда. Энди бу кичик туман “Астана” деб номланади.\nМайдони бир гектардан зиёд хиёбонга эса чинор, қайин дарахтлари ҳамда турли-туман гул кўчатлари ўтқазилиб, ўриндиқлар ўрнатилган. Келгусида шаҳарни ободонлаштириш ва кўкаламзорлаштириш ишлари давом этаверади.\nМ. УСМОНОВА, 2018-06-19, 11:14 293


Миржалол Қосимов: Биз мухлислар учун ўйнадик ва бугунги баҳс уларга ёқди деб ўйлайман\n17 май,2017, 21:58 537\nБундан бир неча дақиқалар олдин Тошкентдаги “Бунёдкор” стадионида Олий лиганинг 11-туридан ўрин олган “Бунёдкор” ҳамда “Пахтакор” жамоалари бағси ўз якунига етди. Қизиқарли ва кескин курашларга бой кечгн бу сафарги Тошкент дербиси 1:1 ҳисобидаги дуранг билан якунланди.\nЎйиндан сўнг эса одатдагидек ҳар иккала жамоа устозлари иштирокида матбуот анжумани ўтказилди. Унинг иккинчи қисмида “Бунёдкор” бош мураббийи Миржалол Қосимов иштирок этди ва ўзининг ўйин ҳақидаги фикрларини билдириб ўтди.\n“Бугун икки хил тайм бўлди. Бирирчи бўлимда биз мезбон сифатида чиройли ўйин кўрсатдик. Лекин иккинчи бўлимда тушунарсиз холат. Рақиб футболчилари иккинчи бўлимда хисобни ушлаб қолишга харакат қилишди. Голдан кейин йигитларим ҳудди биринчи бўлимдагидек ўйин кўрсатишди. Лекин, ўйин охиригача шунақа харакат қилишганида натижа ижобий бўларди. Назаримда уларга руғият етишмаяпти.\nИккинчи бўлимда бир хил ўйнаганимизда бошқача бўларди. Танаффусда бу борада шогирдларим билан гаплашдик. Иккинчи бўлимда умуман бошқача бўлди. Иложи борича охиригача курашиш керак. Қилаётган ишимиз мухлислар учун. Футболчилар ўйиндан рохатланиши керак. Хаво хам иссиқ. Иссиқ об хаводан ўйнаш қийин. Кучли ирожали жамоалар ғалаба қозона олади. Ўзингизни фалсафангизни жамоага сингдириш учун қанча вақт керак деб ўйлайсиз? Жамоада рақобат йўқ, комилов, зухуров, хамдамов, шомуродовга.\nБугун биз мухлисларимиз учун харакат қилдик ва бугунги ўйин уларга ёқди деб ўйлайман. Биз ўз устимизда ишлашда давом этамиз”, - дейди Миржалол Қосимов.\nБугун ёшлар лигасида 29-тур ўйинлари бўлиб ўтади 11 18.11.2017\nАёллар футболи. 2 кундан кейин финал! 97 16.11.2017\nМиржалол Қосимов: Футболчилар ҳам мухлис тўла стадионларда ўйнашни исташади 260 15.11.2017\nТеглар: Футбол Ўзбекистон Олий лига Бунёдкор Пахтакор\n2017 йилда ким кўп гол киритди? Мессими ёки Роналду? 678


Ҳаробадан чиққан “футболчи” – Садио Мане | Qalampir.uz\nҲаробадан чиққан “футболчи” – Садио Мане\nСпорт\t21 Март 18:52 8662\nДунё таниган кўплаб футболчилар борки, уларнинг ёшлик даври ўта оғир ва машаққатли кечган. Баъзилари эса ҳаёт қийинчиликлари сабаб болалик завқини ҳис қилмаган ҳам. Ана шундай футболчилардан бири Англиянинг “Ливерпуль” жамоаси ўйинчиси Садио Манедир.\nМерсисайднинг “Ливерпуль” клуби ҳужумчиси Садио Мане футболдаги ҳаёти, болалик давридантурли қийинчиликлар кечиргани, оиласида ҳеч ким футболни ёқтирмагани, ўғирлик қилгани, дўстидан қарз олгани, онаси уни футболчи бўлишига қарши чиққани, футбол ўйнаш учун бутсаси бўлмагани ва уйидан Дакарга қочиб кетгани ҳақида ҳақида сўзлаб берди.\n17 йил олдин...\n2002 йилда мен 10 ёшда эдим. Жанубий Корея ва Японияда бўлиб ўтган жаҳон чемпионатида Сенегал - Франция (1:0) терма жамоалари ўртасидаги учрашувни ҳеч қачон ёдимдан чиқармайман. Ҳозирги кунга қадар ўша ўйин кунини кечагидай эслай оламан. Бу воқеа 2002 йилнинг 31 мартида бўлганди. Мактабда ўқишнинг сўнгги куни эди.\nЎшанда Сенегал - Франция терма жамоалари ўртасидаги ўйинни томоша қилишимиз учун, ўқитувчимиз уйимизга барвақт боришимизга рухсат берди. Мен уйга ҳам бормадим, сумкамни акаларимдан бирига бердим ва оқ-қора рангдаги телевизор олдида футболни томоша қилиш учун қишлоққа югурдим.\nЎша ўйиннинг барча лавҳаларини ҳали ҳам эслайман. 2002 йилги жаҳон чемпионатида Сенегал терма жамоаси чорак финалга қадар етиб борган. 1/4 финалда Туркия терма жамоасига кичик ҳисобда мағлубиятга учраган.\nШу ўйиндан сўнг таъсирланиб кетганман. Ўшанда, албатта, футболчи бўламан ва Ватаним терма жамоасининг юқори натижаларни қўлга киритишида ўз ҳиссамни қўшаман, деб ўзимга-ўзим ваъда берганман.\nЎша кунларда менинг ҳаётим, қишлоқдаги бошқа болалар каби қувончли эмас эди. Шундай бўлса ҳам орзуимни амалга ошира олдим.\nАмалга ошиши қийин бўлган орзу\nОиламизда ҳеч ким футболни ёқтирмаган. Онам ҳар сафар майдонда футбол ўйнаётганимни кўриб қолса, барча итларни орқамдан қўйиб юборишга тайёр турарди. Ҳаётим мана шундай қийин бўлган, ўзимни оиламда ёлғиз ҳис қилганман. Нима учун уларнинг барчаси менга қарши чиққанини тушунмаганман.\nЛекин футболчи бўлишимни аниқ билганман. Бутун оилам менга қарши бўлса ҳам, қишлоғимдан ҳеч ким (Бамбали, Дакардан 300 км узоқликда) профессионал футболчи бўлмаса ҳам, бу мени тўхтата олмаган. Ҳақиқий футбол Дакарда, у эса қишлоғимдан анча узоқда эди.\nУйдан қочиб кетиш учун пухта тайёргарлик кўрдим. Лекин менда пул йўқ эди. Ҳеч ким шубҳаланмаслиги учун, барча нарсаларим билан спорт сумкамни кўчага беркитиб қўйгандим. Эртаси куни тонги соат 6:00 да душ қабул қилмадим, фақат юзимни ва тишимни ювдим. Уйдан қочиб кетишимни ҳеч кимга айтмаганман, бу ҳақда фақат энг яқин дўстим билган холос.\nУйдан кўчага чиққач, Дакарга қадар автобусда етиб олишим учун дўстимнинг уйига қарз олиш учун борганман. Шу тариқа Дакарга етиб келдим ва у ерда аввал билмаган оилада қўним топдим.Шундан сўнг ҳар хил жамоаларда машғулот ўташни бошладим. Бу вақтда ота-онам мени ҳамма жойдан қидиришга тушган. Улар қаерда эканлигимни дўстим билишига ишончи комил эди. Аммо у сўзида турди ва ота-онамга ҳеч нима айтмади.\nОиламдагилар ва дўстимнинг ота-онаси унга босим ўтказди ва у барчасини айтишга мажбур бўлди. Ўшанда ота-онам менга қўнғироқ қилиб, зудлик билан ортга қайтишимни айтишди. Мен қайтиб боришни хоҳламадим. Лекин ота-онам ўқиш якунлангач мени қўйиб юборишга ваъда беришганидан сўнг, қишлоғимга қайтишга мажбур бўлдим.\nФутбол академияларидан таклифлар\nДакарга қайтишни хоҳлаганман. У ердаги ҳар хил футбол академиялардан ҳар доим таклиф олганман. Лекин шартномада кўрсатилган маош менга тўғри келмаган. Эсимда, Дакардаги битта футбол академиясидан таклиф бўлган. Ўшанда менга йилига 150 минг франк (тахминан 230 евро) маош кўрсатилган шартнома таклиф қилишган.\nБу оиламиз учун жуда катта пул эди. Тоғамнинг маошига бутун оиламиз билан яшар эдик. Бу шунчаки имконсиз эди. Оиламизга озиқ-овқат етишмаётган бир пайтда футбол ҳақида ўйлаш аҳмоқликдан бошқа нарса эмасди.\nБу узоқ тарих. Мактабда яхши ўқиганман. 3-синфда энг яхши ўқувчи бўлганман. Аммо бора-бора ўқишим сустлаша бошлаган. Эҳтимол, яқинларимга ўқиш мен учун эмаслигини, бошқа иш қилишни хоҳлаётганимни тушинтириш учун бу ажойиб усул бўлгандир. Ва ниҳоят, онам ва тоғам мени тушунди. Мен биринчи дивизионда ўйнайдиган "Каза Спор" (Зигиншор шаҳри клуби) жамоасининг кўригига бордим.\nКўрик пайтида тўпиғимни қайириб олдим ва бир ой вақтимни жароҳатимни даволашбилан ўтказдим. Шундай қилиб "Каза Спор" кўригидан ўтолмадим. Жароҳатимдан фориғ бўлгач, Бамбалидан 25 километр узоқда жойлашган Кожи клубига бордим. Ўшанда Сенгор исмли қарияни учратиб қолдим. Бу ҳақида ҳеч қачон гапирмаганман.\nКожи қишлоғини яхши билардим, чунки у ерга ёнғоқ олиш учун борардик. Қария Сенгор у ерда қўриқчилик қиларди ва ёнғоқ олмаслигимиз учун бизни ҳайдаб юборарди.\nКожига келишим билан Сенгорни велосипедда кетаётганини кўрдим. У мени кўрди ва мен тарафга кела бошлади. У яна койиб берса керак, деб ўйладим ва ундан беркинишга ҳаракат қилдим. У эса олдимга келиб "Садио, қўрқма. Сен билан футбол ҳақида гаплашмоқчиман. Футболни зўр ўйнашинг ҳақида менга айтиб беришди. Мбуре шаҳрида (Дакардан 80 км узоқликда) акамнинг футбол жамоаси бор, сенга ёрдам беришим мумкин", деди қария Сенгор.\nШундан сўнг, уйга қайтиб бордим, бу ҳақида онамга ҳеч нима демадим. Чунки Сенгорнинг гапларига унчалик ишонмадим. Улар ваъда бериб, кейин эса йўқ бўлиб қоладиган ҳолатлар ҳаётимда кўп бўлган. Аммо бу Сенгор тўсатдан уйимизга кириб келиб, онам билан суҳбатлашди ва ўқишимни давом эттиришимга ваъда бериб, гапларига ишонтирди.\nКожидаги жамоа ўртамиёна эди. Аммо улар таниқли клублар скаутлари ташриф буюрган турли хил мусобақаларга мезбонлик қилган. 2005 йил охирида бир инсоннинг таклифи билан "Женерасьон Фут" жамоаси кўригига бордим.\nЎшанда 200 ёки 300 нафардан кўпроқ бола жамоа кўригига келганди. Мен ўзимни таништирганимда, аввалига унчалик яхши бошланмади. Улар менга қандайдир бепарволик билан қарашди. Бутсамнинг ён тарафи йиртилиб кетганди. Мен уни иложи борича қалин ип билан тикдим. Улар мендан, "Ҳақиқатан ҳам футболчи бўлишни хоҳлаяпсанми?", деб сўрашди. Аммо охирида улар мен ҳақимда бир хилда фикрлай бошлади. Ҳаммаси шундан бошланди.\n2005 йилдан 2010 йилга қадар "Женерасьон Фут" болалар жамоасида фаолият олиб борганман. 2011 йили Франциянинг “Мец” клуби скаутлари менга қизиқиб қолди. 17 ёшимда "Мец" жамоасининг асосий тўпурари бўлганман. Келаси мавсумда клубнинг асосий таркибига таклиф қилишган.Профессионал футболдаги расмий дебют ўйинимни 2012 йилнинг 14 январь куни 2-лигадаги“Басти” жамоасига қарши ўтказганман.\n2-лига мусобақасида "Мец" жамоаси таркибида 22 учрашувда майдонга тушганман ва рақиблар дарвозасини 2 маротаба ишғол қилганман. Шундан сўнг Сенегал терма жамоасига чақирув олганман.\n"Ред Булл Зальцбург"\n2012 йилги трансфер ойнасининг сўнгги кунида Франция чемпионатини тарк этиб, Австриянинг "Ред Булл Зальцбург" клубига кўчиб ўтганман. Австрия жамоаси билан 4 йиллик шартномага имзо чекдим. Ўшанда "Ред Булл Зальцбург" мени 4 миллион еврога сотиб олганди. 2012 йилнинг 15 сентябрь куни Австрия чемпионатида "Рида"га қарши ўйинда дебют учрашувимни ўтказдим.\n30 сентябрь куни эса "Штурма" жамоасига қарши баҳс олиб бордик. Ўшанда рақиблар дарвозасини 2 маротаба ишғол қилганман. Бу –профессионал фаолиятимдаги илк дубл эди. Орадан роппа-роса бир ой вақт ўтгач, Австрия кубогида "Кальсдорф"га қарши учрашувда хет-трик қайд этдим. Шундай қилиб Австрия жамоаси сафида барча мусобақаларда 63 маротаба майдонга тушиб, рақиблар дарвозасини 31 бор ишғол қилганман.\n2014 йилнинг 2 сентябрь куни Англиянинг "Саутгемптон" жамоаси билан 3 йиллик шартнома имзоладим. 23 сентябрь куни Лига кубогида "Арсенал"га қарши ўйинда дебют қилдим. Орадан 4 кун ўтгач Премьер-лига доирасида КПР (“Куинз Парк Рейнжерс”) жамоасига қарши илк маротаба майдонга тушдим. "Саутгемптон" таркибида 67 учрашув ўтказиб, 22 маротаба рақиб дарвозасини ишғол этдим.\n2016 йилнинг 28 июнь куни ҳаётимда улкан ўзгариш рўй берди. Шу куни Мерсисайднинг "Ливерпуль" жамоаси билан узоқ муддатли шартнома имзоладим. Ўшанда клуб мени 40,7 миллион евро эвазига "Саутгемптон"дан сотиб олганди. Тўғрисини айтаман, у пайтда Юрген Клоппни "Ливерпуль"да кўришни чин дилдан хоҳлаганман.\n2016 йил, 14 августь куни АПЛ доирасида "Ливерпуль" таркибида "Арсенал"га қарши дебют учрашувимни ўтказдим. Ушбу баҳсда рақиб дарвозасини ишғол қилганман. Буни сўз билан таърифлаб бериш жуда ҳам қийин. Шу куни мендан бахтли инсон бўлмаган бўлса керак.\nЎнта феррари, йигирмата тилла соат ва иккита самолёт менга нима учун керак? Бу нарсалар мен учун, дунё учун нима қилади? Мен оч қолган пайтларим бўлган, далада ишлаганман, урушда омон қолганман, ялангоёқ футбол ўйнаганман, мактабга бормаганман. Бугун мен одамларга ёрдам бериш имкониятига эгаман.\nБиз ўзим туғилиб ўсган қишлоқда мактаблар ва стадионлар қурдик. Ўта қашшоқликда яшаётган одамларни кийим-кечак, пойабзал, озиқ-овқат билан таъминладик. Менга шуни ўзи етади. Бошқа ҳеч нарса керак эмас.\nСўнгги 10 йил ичида Бамбаледаги болакайдан нима қолди?\nМен ўзгармаганман, қайсарман, мақсадимга етишмагунча тинч турмайман. Агар бирор нарсани хоҳласам, уни, албатта, амалга ошираман. Қаерда таваллуд топганимни ҳеч қачон унутмайман. Ҳеч нарсадан уялмайман. Бу менинг асосий қуролим. Мен ҳаётни тезда англаб етдим ва ҳаёт сабоқларидан дарс олдим.\nАгар сиз ҳақиқатан ҳам бирор нарсани хоҳласаниз ва таслим бўлмасангиз, ҳаммаси яхши бўлади. Фақат сабр қилиш керак. Масалан, эрта тонгда 10 километр югуриш учун барвақт уйғонардим. Буларнинг барчаси мен учун фойдали эканлигини ўзимга-ўзим айтганман. Машғулотга бир соат олдин бораман. Мен меҳнаткашман ва ўйлайманки бизнинг касбда айнан мана шундай бўлиш керак. Бу ерда майда нарсанинг ўзи йўқ. Ўсишни хоҳласам жиддий тарзда ишлашим керак.\nРостини айтаман, узоқ вақтдан бери ўзимни бунчалик эркин ҳис қилмаганман. Мен Сенегалдан фарқли ўлароқ, мутлақо бошқа дунёга тушиб қолдим. Болаликда катталар камтар бўлишим кераклигини ўргатишган. Бу ерда ҳар ким ўзи учун яшайди. Мен алоҳида яшайман. Ижтимоий тармоқларда ўтирмайман. Оилам ва қишлоқдошларимдан узоқлашмаслик учун имкон қадар тез-тез қишлоғимга бориб туришга ҳаракат қиламан. Мен оддий бир футболчиман, юлдуз эмасман. Энг муҳими одамларни яхши кўраман.\nЭл-Хажи Диуф футболдаги кумирим\nБиринчи навбатда, у футболчи сифатида ёқарди. Унга ўхшашни жуда ҳам истардим. Эл-Хажи Диуф тўп билан қандай муомала қилганини кўрганман. Дриблинг ва финтларини кўриб, унга ўхшашни истаганман.\nДунёда PlayStation нима эканлигини билмайдиган профессионал футболчи мен бўлсам керак. Компьютер ўйинларини ҳеч қачон ўйнамаганман. Видеоўйинларни ўйнашни ҳам истамайман. Клубдаги ва терма жамоадаги жамоадошларимнинг барчаси у билан вақтини ўтказса ҳам менга қизиқ эмас. Жойстикдан қандай қилиб фойдаланишни ҳам билмайман.\nФутбол Ливерпуль Садио Мане\n30 Март 23:35 114410\n31 Март 18:28 48607\n30 Март 14:59 48468\n31 Март 10:18 37356\n30 Март 23:17 26783


Россиядан ўзбекистонликларни олиб келиш учун яна 5 та поезд қатнови амалга оширилади\n02 декабр 2021, Тошкент вақти: 11:24\nРоссияда қолиб кетган ўзбекистонликларни қайтариш учун 15 ноябрдан 29 ноябргача Волжский—Тошкент йўналишида 5 та поезд қатнови амалга оширилади. Бу ҳақда “Ўзтемир йўлйўловчи” АЖ матбуот хизмати 11 ноябрда маълум қилди.\nПоездлар 15, 19, 22, 26, 29 ноябрь кунлари соат 20:57 да Волжский станциясидан Тошкентга қараб йўлга чиқади. Мазкур поездга фақат бир томонга, яъни Тошкентга билет сотилади.\nБундан аввал Россияда қолиб кетган ўзбекистонликларни қайтариш учун 22, 25, 29 октябрь ҳамда 1 ноябрь кунлари 4 та махсус поезд рейси йўлга қўйилганди.


"Nobel mukofoti olgan adiblar" китоби, Qudrat Do‘stmuhammad\nАдабиёт соҳасида Нобел мукофоти берилиши адабиётшунослар, адиблар ва китобсеварлар учун муҳим воқеа. «Кимга берилибди?», «Қайси асари учун?», «Қаердан экан у бахтли адиб?» ва ҳоказо саволлар бири иккинчисига эргашиб келаверади. Қисқаси, мукофот соҳиби биографиясининг ипидан игнасигача, асарининг обрўси ва таҳлилидан муаллиф мукофот топшириш вақтида нималар деганигача ҳаммаси ижодкор учун нимадир беради, уни эзгу ишларга ундайди.\nНобел мукофоти 1901 йилдан бошлаб берилади. Барча лауреатлар ҳақида тўлиқ маълумот берадиган китоб 1986 йили инглиз тилида, 1992 йили рус тилида нашр қилинди. Лекин ўзбек китобхонлари ўқий оладиган рус тилидаги китоб ҳам жуда ноёб. Бундан ташқари, ҳар йили биттадан лауреат қўшилиб турибди.\nШуларни ҳисобга олиб, 1901—2000 йилларда мукофот олган адибларнинг биографиялари, айримларининг мукофот топшириш вақтидаш нутқлари, эсдаликлари, баъзи асарларнинг мўъжазгина таҳлили мазкур тўпламга киритилди.\nМутахассислар ва китобсеварлар учун мўлжалланган.\nАльфред Нобел — ким ўзи?................................................................ 9\nУмр ниҳоясидаги кашфиёт................................................................ 20\nМукофот бериш кимларга боғлиқ?..................................................... 24\nБир аср совриидорлари.................................................................... 30\nСовриндор ҳақида бир шингил.......................................................... 35\nТантана, нутқ, маъруза ва хотиралар................................................ 180\nСовриндорга мадад берганлар.......................................................... 220\nУ ҳам — бир инсон .......................................................................... 224\nБадҳазм асарлар ........................................................................... 235\nАсарларни мутолаа қилганда............................................................. 240


Жанубий Корея нега Самарқандга 1,1 миллион доллар грант ажратди?\n23:56 / 12.07.2019\n12 июль куни Самарқанд шаҳридаги Жанубий Корея билан ҳамкорликда очилган KOICA касб-ҳунарга ўргатиш ўқув марказида катта тадбир ўтказилди. Унда Жанубий Корея Самарқанддаги ушбу марказни ривожлантириш учун 1,1 миллион АҚШ доллари миқдорида гранд маблағи ажратгани эълон қилинди.\nТадбирда Ўзбекистон Республикаси Бандлик ва меҳнат муносабатлари вазирлиги вакиллари, Жанубий Корея халқаро ҳамкорлик агентлиги (KOICA) расмийлари, Жанубий Кореянинг Keimyung College University президенти Сэунхо Парк ва ушбу олийгоҳ талабалари қатнашишди.\nТадбир давомида KOICAнинг Самарқанддаги битирувчиларига дипломлар топширилди. 1,1 миллион доллар миқдоридаги гранд асосан стартап ғоясига эга тадбиркорларни қўллаб-қувватлаш учун ишлатилиши маълум бўлди. Марказ янгича ғоя билан мурожаат қилган тадбиркорларга барча шароитлар билан таъминланган офисни бепул тақдим этади. Шунингдек гранд маблағлари KOICA ўқув марказида янги йўналишлар очиш учун ишлатилади. Бу лойиҳаларнинг барчаси Самарқанддаги марказда ташкил қилинадиган «Самарқанд стартап бизнес инкубатор маркази»да бирлаштирилади.\nТадбир сўнгида самарқандлик ва кореялик талабалар турли чиқишларни намойиш қилишди.


Матонат – муваффақиятга эришишнинг ягона йўли. «Мартин Иден» романи ҳақида - Daryo\n09:24, 19.08.2019 35960\n«Дарё» колумнисти Нурбек Алимов «Жаҳон адабиётининг энг буюк асарлари» лойиҳаси доирасида машҳур бадиий асарларни таҳлил қилишда давом этади. Бу ҳафта у Жек Лондоннинг «Мартин Иден» романи ҳақида ҳикоя қилади.\nУшбу китобни илк бора мактаб даврларида ўқиб чиққанман. Бу роман мен энг кўп қайта ўқиган асарлар ўнлигига кирса ҳам ажабланммайман. Чунки у характеримни шакллантирган, шахсий «мен»имни топишда ёрдам берган асарлардан биридир. Ҳамиша қийналган пайтларимда, бирорта иш қўлимдан келмайди деб енгилиш арафасида беихтиёр китобни ўқишни бошлаб, ўзим ва Мартин Иденни солиштирардим ҳамда шу аҳволим уникидан минг чандон енгил эканига амин бўлиб, олға силжишга ўзимда куч топа олардим.\nКейинги ҳаётимда ҳам, ҳеч нарса қила олмаслигим сабабли тушкунликка тушиб қолсам, шунчаки китобни қўлимга оламан-да, қайта ўқийман. Бошидан бошлаб. У янги куч билан ҳаракат қилиш учун туртки беради. Мартиннинг тиришқоқлиги ва меҳнат қобилияти – энг яхши мотивация. Ихтиёрий равишда ўзингизни қаҳрамон билан боғлайсиз. У муваффақиятга эришди – мен ҳам эришаман.\nЎйлайманки, ҳар бир муаллиф ва албатта китоби сотила бошлаган ҳар бир ёзувчи «Мартин Иден»ни ўқиши керак. У шахсан менга қаттиқ зарба берган. Чунки ёзадиган ва нашр этмоқчи бўлган одамнинг барча хавотирлари унинг саҳифаларида шунчалик зич жойлашганки, шафқатсиз реаллик нафас олишингизни қийинлаштириб юборади. Жек Лондон ақл косамизни донишмандлик суви билан тўлдириб туради.\n«Мартин Иден» романи буюк ёзувчи Жек Лондоннинг қаламига мансуб бўлиб, биринчи марта 1908–1909 йилларда The Pacific Monthly журналида чоп этилган, 1909 йилда эса Macmillan Company нашриётида алоҳида китоб сифатида нашр этилган.\nРоман асосан автобиографикдир: Мартин Иден ва Жек Лондоннинг ўхшаш жиҳатлари жуда кўп. Иккаласи ҳам жамиятнинг қуйи табақасидан чиққан ва фақат ўз кучи билан адабиётда улкан ютуқларга эришган. Лондон ёшлигида ўзини жуда кўп ишларда синаб кўрган; у денгизчи, завод ишчиси, кир ювиш ширкати ишчиси сифатидаги тажрибасига таянган ҳолда моҳирона асарлар ёзди. Руф образи эса Жек Лондоннинг биринчи муҳаббати Мэйбл Эпплгартдан олинган.\nКунлардан бир куни паромда 20 ёшларда бўлган денгизчи Мартин Иден Артур Морз исмли йигитни безорилар тўдасидан ҳимоя қилади. У Мартин билан бир ёшда, аммо бадавлат ва ўқимишли одамлардан. Миннатдорлик белгиси сифатида Артур Мартинни оиласи билан таништириш учун кечки овқатга таклиф этади. Уй атмосфераси – деворларга чизилган расмлар, китоблар, роял Мартинни завқлантиради, ҳайратга солади. Артурнинг синглиси Руф унда алоҳида таассурот қолдиради. Унинг назарида у поклик, гўзаллик ва ҳатто илоҳийлик тимсоли эди. Мартин қизга муносиб бўлишга қарор қилади. У Руф, Артур ва шуларга ўхшаш ўқимишли одамлар сафига қўшилиш учун кутубхонага боради.\nМартин иқтидорли ва чуқур табиатли инсон эди. У адабиётни, тилни ўрганишга ғайрат билан киришади. У Руф билан тез-тез алоқада бўлиб туради, қиз эса ўқишида унга ёрдам беради. Руф – консерватив ва жуда тор қарашларга эга қиз – Мартинни ҳам атрофидаги одамлар қолипига солишга ҳаракат қилади, аммо муваффақиятга эриша олмайди.\nСўнгги денгиз сафарида олган барча пулини сарфлаб, Мартин денгизчиликка ёлланади ва денгизга йўл олади. Саккиз ойлик узоқ сузиш давомида Мартин ўқиб-ўрганиб, сўз бойлигини ва ақлий салоҳиятини бойитади ҳамда ўзини яхшироқ англай бошлайди. У ўзида жуда катта куч ҳис этади ва тўсатдан ёзувчи бўлишни хоҳлаётганини англайди. Шунда Руф у билан бирга дунёнинг гўзаллигини англаши мумкин.\nОклендга қайтиб, хазина қидирувчилар ҳақида ҳикоя ёзади ва қўлёзмани «Сан-Франсиско шарҳлари» газетасига юборади. Кейин кит овловчилари ҳақидаги ҳикояни ёзишни бошлайди. Руф билан учрашиб, режаларини у билан баҳам кўради, лекин, афсуски, қизга (Мартин билан содир бўлаётган ўзгаришлардан мамнун бўлса-да) унинг режалари ёқмайди.\nРуф Мартинни севиб қолган, лекин унинг ҳаёт ҳақидаги ғоялари қизга буни тушуниш имкониятини бермайди. Руф Мартин ўқишини хоҳлайди, натижада йигит ўрта мактабга имтиҳон топширади, аммо грамматикадан ташқари барча фанлар бўйича муваффақиятсизликка учрайди.\nМартин муваффақиятсизлигидан унчалик тушкун эмас, лекин Руф хафа бўлади. Мартин журнал ва газеталарга юборган асарларининг ҳеч бири чоп этилмаган, ҳаммаси почта орқали ҳеч қандай изоҳсиз қайтарилган эди. Мартин ўйлайдики, улар қўл билан ёзилгани учун қабул қилинмаган. У ёзув машинкасини ижарага олади ва унда ёзишни ўрганади. Мартин тинмай ишлайди. У ўзида ўйлаган нарсаларини ёза олиш қобилиятини топади. Унинг орзулари ва узоқ йиллар давомида яшаб келган гўзаллик ҳақидаги барча фикрлари қайтариб бўлмас, қудратли ва жўшқин оқимни келтириб чиқаради.\nМартин ўзи учун Герберт Спенсернинг китобларини кашф этади ва бу унга дунёга янгича назар ташлаш имкониятини беради. Руфга эса унинг Спенсерга бўлган иштиёқи ёқмайди. Мартин ҳикояларини унга ўқиб беради; Руф уларнинг камчиликларини осонгина пайқайди, лекин улар ёзилган куч ва истеъдодни кўра олмайди. Мартин Руфга таниш буржуа маданияти доирасига мос келмайди. Сузишда ишлаб топган пули тугайди ва Мартин кир ювиш ширкатига кийимларни дазмоллаш учун ёлланади. Уни бу қийин иш чарчатади. У китоб ўқишни тўхтатади ва илгарилари бўлгани каби дам олиш кунлари спиртли ичимлик ича бошлайди. Бу иш нафақат машаққатли, балки аҳмоқона эканини англаб, кир ювиш ширкатини тарк этади.\nНавбатдаги денгиз сафарига бир неча ҳафта қолганди; Мартин бу кунларни севгисига бағишлайди. У Руф билан тез-тез учрашади, улар бирга китоб ўқийди, велосипед ҳайдайди. Бир куни Руф Мартиннинг қучоғида бўлади... Руф севгининг жисмоний томони ҳақида ҳеч нарса билмайди, лекин Мартиннинг жозибадорлигини ҳис этади. Мартин қизнинг поклигини бузишдан қўрқади. Аммо Руфнинг ота-онаси учун у Мартин билан унаштирилгани ҳақидаги хабар қувончли эмас эди.\nМартин пул учун ёзишга қарор қилади. У португалиялик Мария Сильванинг уйидан кичкина хона ижарага олади. Кучли соғлиги унга кунига беш соатгина ухлашга имкон берарди. Қолган вақт давомида у ишлайди: нотаниш сўзларни ёзади, ўрганади, турли ёзувчиларнинг адабий усулларини таҳлил қилади, «ҳодисага асосланган тамойиллар»ни излайди. У ҳали бирорта сатр чоп этмаганидан ҳижолат тортмайди. «Ёзиш у учун мураккаб ақлий жараённинг якуний бўғини, шахсий фикрларни бирлаштириш, тўпланган фактлар ва позицияларни тўплаш билан боғлиқ бўлган охирги тугун эди».\nАммо муваффақиятсизлик давом этарди. Мартиннинг пули тугаб, пальто, кейин соат, кейин велосипедини гаровга қўяди. У фақатгина картошка еб, очлик билан курашар ва вақти-вақти билан синглиси ёки Руф билан бирга овқатланарди. Тўсатдан – деярли кутилмаганда – Мартин қалин журналдан хат олади. Журнал унинг қўлёзмасини нашр этмоқчи, аммо беш долларгина тўлашга тайёр, гарчи, ҳисоб-китобларга кўра, аслида 100 доллар пул тўлашлари керак бўлса-да.\nЗаифлашган Мартин қаттиқ грипп билан касалланади. Кейин унинг омади чопа бошлайди – журналлардан бирма-бир чеклар келишни бошлайди.\nБирмунча вақт ўтгач, муваффақият тўхтайди. Ноширлар Мартинни лақиллатишга уринади. Улардан нашр учун пул олиш осон эмас эди. Руф Мартинни отасининг қўлида ишлашга чақиради, у ёзувчи бўлишига ишонмайди. Тасодифан Морзлар хонадонида Мартин Ресс Бриссенден билан танишиб қолади. Бриссенден касал, у ўлимдан қўрқмайди, лекин ҳаётни унинг барча кўринишларида эҳтирос билан севади. Бриссенден Мартинни адабиёт ва фалсафа билан шуғулланадиган «ҳақиқий одамлар» билан таништиради. Янги ўртоғи билан Мартин социалистлар митингида қатнашади, у ерда спикер билан баҳслашади, лекин тезкор ва виждонсиз мухбир туфайли газеталар саҳифаларига социалист ва мавжуд тизимни ўзгартирмоқчи бўлаётган шахс сифатида кириб қолади. Газета нашри аянчли оқибатларга олиб келади – Руф Мартинга унаштирув бекор қилингани тўғрисида хат юборади.\nМартин яшашда давом этмоқда ва у ҳатто журналлардан олинган даромаддан ҳам мамнун эмас –ёзган деярли барча нарсалари энди нашр этилаётган эди. Бриссенден ўз жонига қасд қилади. Унинг ўлимидан сўнг Мартин томонидан нашр этилган «Эфемерида» деб номланган шеърий достон қаттиқ танқидларга сабаб бўлади. Мартин дўсти буни кўрмаганидан хурсанд бўлади.\nМартин Иден ниҳоят машҳурликка эришади, аммо буларнинг барчаси энди унга қизиқ эмас эди. Мартин уни бир пайтлар масхара қилган, уни бекорчи деб билган одамлардан таклифномалар олади, баъзан эса уларни қабул қилади. Маркиз оролларига бош олиб кетиш ва у ерда қамишли кулбада яшаш ғояси унга тасалли беради. У ўз яқинларига ва тақдири у билан боғланган одамларга сахийлик билан пул тарқатади. Энди унга на ёш ишчи Лиззи Коноллининг самимий севгиси ва на энди миш-мишларга бепарво муносабатда бўлиб, Мартин билан қолишга тайёр бўлган Руфнинг кутилмаган ташрифи таъсир қила олади. Мартин оролга сузиб кетади. У учун энди ҳеч қандай йўл йўқлигини тушунади. Бир неча кун сузгандан сўнг ўзини денгизга ташлайди. Яшаш иродасини алдаш учун ўпкасига тўлдириб ҳаво ютади ва катта чуқурликка шўнғийди. Ҳаво тугагач, энди сиртга кўтарила олмайди. У ёрқин, оқ нурни кўради ва қоронғу тубга учаётганини ҳис қилади, шунда онги уни абадий тарк этади...\n«Мартин Иден» – бу ҳаддан ташқари ҳаётий китоб, инсоният нодонлигидан тортиб гўзаллик чўққисигача бўлган катарсис саёҳати. Бу сафарнинг транспорт воситаси – китобдаги сўзлар.\nБутун китоб – ривожланиш, ўқиб-ўрганиш, қийинчиликларни енгиш учун курашлар йиғиндиси. Бу Жек Лондоннинг ёзувчилик йўли тасвирланган, барча саҳифаларида ҳаёт ва ҳақиқийлик акс этган роман. Унинг барча асарларида бўлгани каби, ушбу романда ҳам ёзувчи автобиографиясининг қайси қисмини ишлатганини аниқлаш қийин. Асарнинг тафсилотларига ёпишмасак, биз унда айнан Жек Лондоннинг курашчанлиги, одамийлиги ва индивидуаллигини учратишимиз мумкин.\nМартин Иден – бадавлат адвокат ўғлини тажовуздан қутқарган 21 ёшли йигит. Бу унга ўз шаҳрининг буржуа жамияти эшикларини очади. У ерда Руф исмли ёш университет талабаси, ҳаётни фақат китоблар орқалигина биладиган қиз билан танишади. Уни кўргандан сўнг Мартин Иден ўзи учун икки нарсани ҳал қилиб олади: қизнинг муҳаббатига эришиш ва буни маданият орқали амалга ошириш. У жанубий денгизлар бўйлаб кўп саёҳатлардан келган оддий денгизчи, лекин Руфга ва у яшайдиган оламга сеҳрланиб қолганини ҳис қилади.\nМартин темир иродаси билан ўзини ўзи ўқитишни кутубхонадан олган китоблари орқали бошлайди. «Мартин Иден» тарбиявий романнинг ажойиб намунасидир. Биз у билан унинг ҳар бир ривожланиш босқичи ва ютуқлари, қувончлари, китоблар орқали ҳурматга сазовор бўлиш учун қандай қадамлар қўяётгани билан яшаймиз.\nМартин Иденнинг ўзи китоблар ҳаётни ёритади, уни янада ёқимли ва қизиқарли қилади деб ўйлайдими? Йўқ. Мартин ҳар доим тикка гапиришни яхши кўрадиган қўпол денгизчи бўлиб қолади. Аммо маданият уни Руфга яқинлаштиради ва бу унинг мақсади эди. Бироқ янги нуқтаи назар унинг йўлини кесиб ўтади: у севган адабиётни ўзи ҳам ёзиши мумкинлигини аниқлайди. Уйқудан вақт ўғирлаб, кунига ўн тўққиз соат тинимсиз меҳнат қилиб, бахтсиз ҳаёт кечириб, ўзини деярли қашшоқлаштириб, биринчи ҳикояларини ёзади ва мамлакатнинг энг яхши журналларига юборади. Бирор муҳаррирнинг эътиборини жалб қила олмасдан, иш столида рад этилган асл нусхаларни тўпласа ҳам, умидсизликка тушмайди. У асарларини нашр этишда муваффақиятга эришса, Руф ҳам уни севиб қолишини ўйлайди.\nАммо мен унинг хатти-ҳаракатларида маданиятнинг идиллик тушунчаси мавжудлигига ишонмайман. У учун нашр қилмаслик, ҳатто ёзмаслик ҳам муҳим эмас; асосийси пул ишлаш. Бой бўлмасангиз, ҳеч ким эмассиз. Жек Лондон ҳам унинг қаҳрамони сингари америкалик эди, бу унинг прагматик эканини англатади. Бу жамият учун пул бахт келтиради, аниқроғи, бу бахт келтирадиган ягона нарса. Роман ёзув машинкаси олдида ўтирган ва буюк ноширларнинг шафқатсиз кучи билан курашишга уринаётган кичкина одам ҳақида. Бу прагматик жамиятда сиз дунёдаги энг яхши ёзувчи бўлишингиз мумкин, лекин агар сиз нашр қилинмасангиз ва китобларингиз сотилмаса, сиз ҳеч ким эмассиз, сиз ҳатто ёзувчи ҳам эмассиз.\nМартинга ўзидан бошқа ҳеч ким ишонмайди. Бошқалар у ҳаётда ўрнини топишига, қийинчиликларни енгиб ўтишига ишонмайди. Мартин Иден камбағал оиладан бўлган ёлғиз, кучли, саводсиз, аммо меҳрибон, ўжар ва мақсадли одам бўлиб, у ҳаёт йўлида кўп нарсаларни кўрган ва ҳис қилган. У оғир ва ифлос ишлардан қўрқмайди.\nКитоб ярмида кеча-ю кундуз ўқиш учун шунча куч ва сабр-тоқатни қаердан олаётганини Мартиндан сўрагим келади. Истаган нарсамни олиш учун ҳеч кимга қулоқ солмай олға силжишим керакми?!\nСевги. Бу унинг қалбида инқилоб яратиб, уни билимга жалб этган туйғу эди. Севги тўпори денгизчини китобларга қизиқтирди ва оқибатда уни буюк ёзувчи қилди. У Руфни жуда севади, унга ёққиси келади... Уни уйқу, овқат ва кийим ташвишлантирмайди. Руфга ёқиш учун у ўсади, одам бўлади. Ақли идрокидан устун бўлган ақлли одам, у илгари ўзи даҳо деб билганларни ҳам ортда қолдириб кетади. Унинг ҳамма нарсаси: пули, обрўйи, машҳурлиги ва кучли ақли бор эди. Лекин у бахтни пулга сотиб ола олмаган бахтсиз инсон эди...\nУшбу роман айниқса нашриёт оламида мавқе эгаллаш учун уйларида жимгина ишлаётган ёшлар учун жуда мос келади. Бу китобда улар учун бир постулат бор: кўп ишласангиз, истаганингизни оласиз. Бу ҳаяжонли, улуғвор, романга айлантирилган Америка менталитетидир.\nЖек Лондон ўз даврининг буюк мутафаккирлари, айниқса Герберт Спенсер ва Ницше ғояларининг кучли таъсирида остида бўлган одам эди. Романда ҳаёт учун курашда энг муносиб одамнинг омон қолиши олқишланган. Мартин жуда ўзига ишонган йигит, уни саргузаштлари доно ва қобилиятли қилди.\nМартин Иден – бу ҳаёт, ирода, интизом ва ўзини ҳурмат қилиш ҳақидаги асар. Ютқазганлар адабиётнинг асосий қаҳрамонлари бўлган асрда, Мартин Иден унутилмас истиснога айланди, худди Жек Лондонда бўлгани каби: у миллион доллар ишлаб топганидан сўнг машҳур ва обрўли бўлиб қолди. Танқидчилар ва жамоатчилик уларнинг имтиёзли мавқеидан мамнун эмасди.\nҚирқ ёшида морфиннинг ортиқча дозаси туфайли Жек Лондон Калифорниядаги ранчосида вафот этди. Сан-Франсиско бандаргоҳларида ишчи бўлган Жек Лондон ва сўз ёрдамида шон-шараф қидирган денгизчи Мартин Иден ўзларининг ажойиб фаолиятига ўзлари нуқта қўйди. Қизиғи шундаки, Мартин Иден асарида Жек Лондон гўё ўз фожиасини башорат қилгандек. Унинг ўзи айтганидек, у ухлаб ётган доимий сайёра бўлишдан кўра ёрқин ва тез учиб ўтган метеорит бўлишни афзал кўрган эди...\nЧекланган фикрлиларгина чекланганликни фақат бошқаларда кўришади;\nАгар менга бирор нарса ёқмаса, демак, менга у шунчаки ёқмайди. Нима учун мен кўпчиликка ёқадиган ёки улар буни ёқади деб ўйлагани учунгина менга шу нарса ёқадигандай кўрсатишим керак ўзимни? Мен бу нарса ҳозир урф бўлгани учунгина севишим ёки сева олмаслигим мумкин эмас;\nСизни ўқиётган ёки тинглаётган киши ушбу сўзлардаги ҳис-туйғуларни сиз каби ҳис қилиши учун, ҳиссиётларни қоғозга ёзиб ёки айтиб етказиш қандай қийин вазифа;\nАгар кимдир юқори лавозимларни эгаллаб, чиройли уйларда яшаса, маълумот ва банк ҳисобига эга бўлса, демак, бу одам шунга муносиб одам деб ўйлаган пайтларим қанчалик аҳмоқ бўлган эканман;\nНотаниш ўйинни ўйнашда ҳеч қачон биринчи бўлиб юрманг.\n- Ёзувчининг ҳақиқий исми – Жон Гриффит Чейни;\n- Жекнинг онаси унга ҳомиладор бўлиб, умидсизликка тушиб ўзини отишга уринган, чунки унинг фуқаровий эри аборт талаб қилган;\n- Жек Лондон нафақат катталар учун, балки болалар учун ҳам асарлар ёзган. Унинг энг машҳур болалар китобларидан бири «Шимол ҳикоялари» тўпламидир;\n- Жек Лондон адабий фаолият орқали миллион доллар ишлаб топган биринчи ёзувчи эканига ишонилади.\n12:55 Бугун 373\n12:45 Бугун 1833\n12:26 Бугун 1161\n12:10 Бугун 1040\nЎзбекистонда ўтган бир сутка ичида яна 20 мингдан ортиқ киши коронавирусга қарши эмланди\n22:22, 15.06.2021 68143\n13:34, 16.06.2021 66576\n22:22, 16.06.2021 62253\n00:55, 16.06.2021 61305


Деҳқон бозорларидаги нарх-наво эълон қилинди | Qalampir.uz\nДеҳқон бозорларидаги нарх-наво эълон қилинди\nБу қизиқ\t29 Октябрь 2020 12:44 5249\nЎзбекистондаги деҳқон бозорларида айрим турдаги озиқ-овқат масуҳлотлари нархлари ўрганилди. Давлат статистика қўмитаси жорий йилнинг 27 октябрь куни ҳудудлардаги марказий деқҳон бозорларида ўтказилган кузатув натижаларини эълон қилди.\nКузатув натижасига кўра, 1 кг. суякли мол гўштининг минимал нархи, Нукус ш. “Нукус деҳқон бозори”, Урганч шаҳрининг “Урганч марказий деҳқон бозори”, Тошкент шаҳрининг “Эски жўва деҳқон бозори”, “Фарҳод деҳқон бозори” ва “Қўйлиқ деҳқон бозори”даги арзонлаштирилган гўшт расталарида қайд этилган (45 000 сўм).\nСуякли мол гўштининг максимал нархи эса, Нукус ш. “Нукус деҳқон бозори”, Андижон шаҳрининг “Янги бозор деҳқон бозори”, Жиззах ш. “Жиззах марказий деҳқон бозори” ва “Эски шаҳар деҳқон бозори”, Навоий ш. “Саховат” бозори, Самарқанд ш. “Сиёб деҳқон бозори”, “Темирйўл деҳқон бозори” ва “Дамариқ деҳқон бозори”, Гулистон ш. “Гулистон деҳқон бозори”, Янгийўл ш. “Ихтисослашган Янгийўл шаҳар деҳқон бозори”, Урганч ш. “Урганч марказий деҳқон бозори”, Тошкент ш. “Эски жўва деҳқон бозори”, “Олой деҳқон бозори”, “Фарҳод деҳқон бозори”, “Қўйлиқ деҳқон бозори” ва “Миробод деҳқон бозори”да кузатилди (60 000 сўм).\nҚўй гўштининг минимал нархи кузатув натижасига кўра, Тошкент шаҳрининг “Фарҳод деҳқон бозори”да (45 000 сўм) рўйхатга олинган.\nМаксимал нархи эса, Тошкент шаҳрининг “Фарҳод деҳқон бозори” ва “Миробод деҳқон бозори”да (75 000 сўм) кузатилди.\nКузатув натижаларига кўра, Наманган шаҳрининг “Наманган чорсу деҳқон универсал бозори”, Чирчиқ шаҳрининг “Чирчиқ деҳқон бозори”, ва Тошкент шаҳрининг “Қўйлиқ деҳқон бозори”да сотувдаги йирик бўлмаган картошканинг нархи минимал нарх сифатида (2 500 сўм) қайд этилган.\nШу билан бирга, Тошкент шаҳрининг “Олой деҳқон бозори” ва “Миробод деҳқон бозори” да сотувдаги сараланган картошканинг нархи максимал нарх сифатида (6 000 сўм) қайд этилди.\nПиёз маҳсулотининг минимал нархи кузатув натижасига кўра, Тошкент шаҳрининг “Миробод деҳқон бозори”да (800 сўм) рўйхатга олинди.\nМаксимал нарх сифатида эса Тошкент шаҳрининг “Олой деҳқон бозори” ва “Миробод деҳқон бозори”да сотувда бўлган сараланган пиёзнинг нархи кузатилди (3 500 сўм).\nСабзи маҳсулотининг минимал нархи кузатув натижасига кўра, Нукус шаҳрининг “Нукус деҳқон бозори”, Бухоро шаҳрининг “Бухоро марказий деҳқон бозори”, Термиз шаҳрининг “Марказий деҳқон озиқ-овқат бозори”, Гулистон ш. “Гулистон деҳқон бозори”, Фарғона ш. “Фарғона шаҳар марказий деҳқон бозори”да (1 000 сўм) қайд этилган.\nШу билан бирга, Тошкент шаҳрининг “Миробод деҳқон бозори”да сотувдаги тозаланган ва сараланган сабзининг нархи максимал нарх сифатида (5 000 сўм) қайд этилди.\nКузатув натижасига кўра, Наманган ш. “Наманган чорсу деҳқон универсал бозори”, Урганч ш. “Урганч марказий деҳқон бозори”да арзонлаштирилган тухум расталаридаги майда тухумнинг нархи минимал нарх сифатида қайд этилди (8 000 сўм).\nМаксимал нархи эса, Тошкент ш. “Олой деҳқон бозори” ва “Фарҳод деҳқон бозори”да қайд этилган (15 000 сўм).\nКузатув натижаларига кўра, гуруч маҳсулотининг минимал нархи Нукус шаҳрининг “Нукус деҳқон бозори”, Тошкент шаҳрининг “Эски жўва деҳқон бозори”, “Олой деҳқон бозори”, “Фарҳод деҳқон бозори” ва “Миробод деҳқон бозори”да (“Нукус-2” навли гуруч 5 000 сўм) қайд этилган.\nМаксимал нарх эса, Тошкент шаҳрининг “Миробод деҳқон бозори”да кузатилди (“Лазер” навли гуруч 19 000 сўм).\nКузатув натижасига кўра, ўсимлик ёғи маҳсулотларининг минимал нархи Андижон шаҳрининг “Янги бозор деҳқон бозори”, ва “Андижон шаҳар марказий деҳқон бозори”, Янгийўл шаҳрининг “Ихтисослашган Янгийўл шаҳар деҳқон бозори”, Тошкент шаҳрининг “Эски жўва деҳқон бозори”, “Фарҳод деҳқон бозори”, “Қўйлиқ деҳқон бозори” ва “Миробод деҳқон бозори”да (маҳаллий пахта ёғи 11 000 сўм) кузатилди. Максимал нархи эса, Янгийўл шаҳрининг “Ихтисослашган Янги-йўл шаҳар деҳқон бозори”да ва Тошкент шаҳрининг “Миробод деҳқон бозори”да (кунгабоқар ёғи 17 000 сўм) кузатилди.\nКузатув натижасига кўра, шакар маҳсулотининг минимал нархи Тошкент шаҳрининг “Эски жўва деҳқон бозори”, “Фарҳод деҳқон бозори”, “Қўйлиқ деҳқон бозори” ва “Миробод деҳқон бозори”да (5 800 сўм) қайд этилди. Максимал нархи эса, Жиззах шаҳрининг “Жиззах марказий деҳқон бозори” ва “Эски шаҳар деҳқон бозори”, Тошкент шаҳрининг “Олой деҳқон бозори”да (8 000 сўм) кузатилди.\n22 Январь 14:58 73254\n21 Январь 12:47 52866\n21 Январь 10:34 40425\n22 Январь 21:54 37329\n22 Январь 19:27 36786


Юракдан айтилган сўзлар – Сирдарё вилояти касаба уюшмалари ташкилотлари бирлашмаси Кенгаши\n29/10/2019 01/11/2019 sirdaryo\nМақолада миллатимиз тарихи ва бугуни теран ¬ифода этилган. Мамлакатимизда амалга оширилаётган ижтимоий-иқтисодий ислоҳотлар халқимизнинг эртанги порлоқ келажаги учун мустаҳкам пойдевор эканлиги акс эттирилган. Халқимизнинг бой тарихий мероси қадрланиб, маданий ва маънавий ҳаёти, турмуш тарзи юксалаётганлиги, эришилаётган ютуқлар замирида меҳнаткаш халқимизнинг хоҳиш-иродаси, юксак ватанпарварлик туйғуси намоён бўлаётгани ҳам ўз ифодасини топган.\nМақола жуда катта тарбия¬вий аҳамиятга эга. У миллат ва ватаннинг бугуни, келажаги ва шаъни учун астойдил хизмат қилишга тайёр авлодни тарбиялаш, буюк аждодларимизга мос ворис бўлишда ҳаммамизга дастуриламал бўлиб хизмат қилади.\nЭргаш БЎРИЕВ, Истеъмол товарлари ишлаб чиқариш, савдо ва хизмат кўрсатиш ташкилотлари ходимлари касаба уюшмаси Республика кенгашининг вилоят бўйича масъул ташкилотчиси\n← “МИНИ ФУТБОЛ” СПАРТАКИАДАСИ ЎТКАЗИЛДИ\nСОҲА ХОДИМЛАРИ КУНИГА БАҒИШЛАНДИ →\n17/02/2016 sirdaryo ОИЛАВИЙ СПОРТЧИЛАР ШАҲАР БОСҚИЧИДА БЕЛЛАШДИЛАРda fikr bildirishni o'chirish